ANF | کەژار و رێکخراوەکان و چالاکانی ژن بانگەوازی هاوبەشیان بۆ ٨ی ئادار بڵاوکردەوە\n١٢ رێکخراو و چالاکوانانی بواری ژنان، کە کەژاریشیان لە ناودایە، بانگەوازێکی هاوبەشیان بۆ کاری هاوبەش بە بۆنەى نزیکبوونەوەى ٨ی ئادار رۆژی جیهانیی ژنان بڵاوکردەوە.\nدووشه‌ممه, 1 Mar 2021, 10:03\nبانگەوازی کاری هاوبەش بە بۆنەی نزیکبوونەوە لە ٨ی مارسی ٢٠٢١دا\nبە نزیکبوونەوە لە ٨ی مارس بە پێویستمان زانی تا بۆ ڕێزلێنان لە ٨ی مارس و سرنجدان بە ئاستی تێکۆشانی ژنان، ئەمساڵ لە چوارچێوەی کارێکی هاوبەش واتایەکی زیاتر بۆ ٨ی مارس لەبەرچاو بگرین و بۆ ئەم مەبەستە بە ئەنجام گەیاندنی کۆمەڵێک کاری هاوبەش، ئاماژەیەک بین بۆ یەکبوونی ئیرادەی ژنان لە وەدیهاتنی سیستمێکی مرۆڤایەتی و یەکسان کە جێگرەوە و بەدیلی سیستمی زاڵمی پیاوسالاری بێت.\nهاوڕێیانی ئازیز، ژنانی بەڕێز\nبە چاو خشاندنێک بە سەر مێژووی نووسراو ئەوە دەبینین کە مێژوو هەموو کات بە عەقڵییەت و زمان و پێنووسی پیاو نووسراوە، هەر بۆیە هەبوونی ژن و ئەوەی کە ژن لە ناو کۆمەڵگا خاوەن چ پێگەیەکە و چۆن ژیانی لە دەوری خۆی خۆلقاندوە باس نەکراوەو پشت گوێ خراوە. لە ناو ئەم مێژووەدا نەنووسراوە کە چۆن ژن لە پێگەی خوداوەندییەوە بوو بە ئۆبژە و مەلەکەی کاڵاکان. لەم مێژووەدا نەهاتووەتە زمان کە ژن چۆن لە ئاستی خوداوەندیدا کرا بە ساحیرە و بە هەزاران ژن بە تاوانی زیرەکبوون و بوونی بەهرەی زانستی سروشتی لە ناو ئاگری عەقڵییەتی پیاوسالاریدا سووتێندران. لە گێڕانەوەکانی ئەم مێژووەدا نابیستین کە چۆن ژنان خرانە بن عەرز و لە ژێر عەرز رزگار کران و دواتر لە ژوورێکدا دیل کران و چارشێوی رەش بە سەر مێشک و جەستە و هەبوونیان کێشرا. لەم مێژووە پیاوتەوەرەدا ئاماژە بە پێگەی حاشا هەڵنەگر، رۆڵ، هەبوون و ئاستی بەرخۆدانی ژنان لە ژیانی کۆمەڵایەتی و مرۆڤایەتی نەکراوە. بۆیە دەتوانین بڵین کە مێژووی دیل کردن و کۆیلەکردنی ژنان نەنووسراوە بەڵام لە بەرامبەر ئەمەدا مێژووی ئازادی ژنان، بە تێکۆشان و خوێنی هەزاران ژنی وەکوو کلارازێدکین، رۆزا لۆکزامبۆرگ، مینا کیشوەر کەمال و شیرین عەلەم هولی، ندا ئاغاسوڵتانی، خوشکانی کەعبی، شیما ئەلسەباغ و ژنانی گەورەی وەک ئەوان خەریکە دەنووسرێتەوە. ژنان مێژووی خۆیان سازکردووە و بەمشێوە دەینووسنەوە! لە سەدەی ٢١دا کە لە ئەنجامی زوڵم و بێدادی دەوڵەت - نەتەوەدا، تۆندوتێژی لە بەرامبەری ژنان گەیشتووتە ئاستێکی هەرە بەرز کە چیتر قبووڵ ناکرێت، رێبازی تێکۆشان و خۆڕاگری ژنان زیاتر پەرەی سەندو بەگوڕتر دەرکەوت و سەلماندی کە دەنگی ژنان لە شیلی، ئامریکا، ئافریقاو ڕۆژهەڵاتی ناوەڕاست گەیشتە یەک. بانگەوازو خواستی ژنانی میسر، تونس و ئێران و ئەفغانستان بوو بە یەک و ژنان بە تێکڕاو وەک یەک نەتەوە، بانگەوازی ئەوەیان کرد کە: سەدەی ٢١ دەبێتە سەدەی تێکۆشان و ئازادی ژنان.\nسیستمی دەوڵەتی و فۆرمی نەشیاوی دەوڵەت – نەتەوە، هەر وەک چۆن هەوڵ دەدات کە بە پەیڕوەکردنی سیاسەتی یەکڕەنگ کردنی کۆمەڵگاو چەسپاندن و جێگیرکردنی تاک پەرستی، پێوەندی تاک لەگەڵ کۆمەڵگا بپچڕێنێت، بە هەمان شێوەش لە بەرتەسککردنەوەی مەیدانی تێکۆشان و دابڕانی ژنان لە کۆمەڵگا لە هیچ هەوڵێک خۆنابوێرێت. ئەگەر ژنان پێگەو هەبوونی خۆیان لە گۆرەپانەکانی سیاسی، ئابووری، مافناسی، پەروەردە نەسەلمێنن ئەوە بەو واتایەیە کە سیستمی دەوڵەتی و سیاسەتی باوک – پیاوسالاری توانیویەتی هەبوون و هێزی ژن بخاتە خزمەتی خۆی و بە دیلی بگرێت. ئەمە دێتە ئەو واتایە کە هەبوونی ژنان و هەروەها هەبوونی کۆمەڵگا لە لایەن پێکهاتەی دەوڵەت – نەتەوە لە ناوەڕۆکی خۆی بەتاڵ کراوەو بووە بە ئامرازێک بۆ گەیشتن بە ئامانجە قازانج خوازەکان. ئەمە رەشەکوژییەکی تایبەتە کە ئەنجام دراوەو تەنیا رەشەکوژییەکی جەستەیی و فیزیکی نیە. بێ گومان بەرتەسککردن و دەورپێچکردنی ژنان لە ژێر بانگەشەی "ناموس" لە لایەن دەوڵەتە جۆراوجۆرەکان و هەروەها نوێنەرەکانیان (باوک، براو هاوسەر)، شێوازێکی رەشەکوژییە. کاتێک کە دەرفەت و گۆڕەپانێکی ئازاد بۆ دەربڕینی هەبوون و بۆچوونی ژنان بوونی نەبوو و خواست و ویستیان سەرکوت کرا، وەک ئەوە وایە کە ژنان تێرۆر کرابن. لەناوبردنی سرووشت، نەهێشتنی دەرفەتی کارکردن بۆ گەنجان و ژنان، کوشتنی کۆڵبەران بە بیانووی هێنانی باری قاچاخ، شێوازێکی رەشەکوژین. هاوسەرگیری منداڵان لە خۆیدا جۆرێکە لە تێرۆرو تاوانێکی گەورەیە دژ بە مافی منداڵانی کچ، هەموو ئەمانە سیاسەتی قڕکردنی مرۆڤ و کۆمەڵگای مرۆڤایەتییە کە سەرجەمیان لە پێناو درێژکردنەوەو پاراستنی تەمەنی دامەزراوەی دەوڵەت بەڕیوە دەچن. ئاشکرایە کە تەمەنی دامەزراوەی دەوڵەت گرێدراوی بوونی قەیران و ئاژاوە لە کۆمەڵگادایە، هەر بۆیە دەوڵەت بۆ دروستکردنی قەیران لە کۆمەڵگا، دەست دەباتە ناو هەموو نرخ و بەهاکانی کۆمەڵگاو هەوڵی لەناوبردنی بەها راستەقینەکانی مرۆڤ و لەبەرانبەردا جێگیرکردن و چەسپاندنی دژەبەهاکان لە کۆمەڵگا دەدات.\nپێناسەی ژن لە وشەدان و عەقڵیەتی پیاوسالاری و روانگەی رەگەزپەرستی دا، کەسایەتییەکی ماڵی کراو ئارامە کە هەبوونی بە هەبوونی پیاوەوە گرێدراوە. گەر بێتوو ژنان لە هەوڵ و گەڕان بەدوای ئازادیدا بن و تەسلیمی عەقڵیەتی پیاوسالاری – رەگەز پەرستی نەبن و بەمشێوە پێناسەی پیاو لە ژن بخەنە ژێر پرسیارو لەبەرانبەری دا بوەستن، دەستبەجێ دەکەونە بەر هێرش و توندوتیژی کە تا ئاستی کوشتنی ژن دەچێتە پیش. چونکە هزر، شێوازی ژیان و هەڵسوکەوتی دیموکراتیکی ژنان بە مەترسییەکی جیدی بۆ دامەزراوەی دەوڵەت و سیستمی پیاوسالار دەبیندرێ و دامەزراوەی دەوڵەت دەربازبوونی خۆی لە شەپۆلی بەرخۆدان، هزر و رێبازی دیموکراتیکی ژنان، لە بەردەوامی و زیاتر پێشخستنی سیستمی کۆیلایەتی و دواتر لە کوشتنی ژنان دەبینێتەوە.\nتێرۆری ژنانی وەک "مەلالی میوند" چالاکی ژنان لە ئەفغانستان، "رەهام یەعقوب" لە بەغداد، بە بارمتەگرتنی ژنە چالاکی بەلوچ "رەحیمە کورد تەمیمی"، تێرۆری سێ ژنە شۆڕشگێڕی کورد "سەکینە جانسز، فیدان دۆغان و لەیلا شایلەمز" لە ناوەندی بەناو دیموکراسیی پاریس، تێرۆری ژنانی سیاسەتمەداری عەرەب "هند ئەلخەزیر و سەعد ئەلهەرماس" لە باکوورو رۆژهەڵاتی سوریە، بە بارمتەگرتنی ژنە چالاکی سیاسی کورد "زەینەب جەلالیان" و لەسێدارەدانی "شیرین عەلەمهولی" ژنە چالاکی سیاسی کورد لە ئێران، نموونەی بەڕێوەبردنی سیاسەت و عەقڵیەتی دژە ژن، ئایین پەرست و فاشیزمی دەوڵەتی دژ بە ژنانە و سەلمێنەری ئەوەیە کە سیاسەتی سیستماتیکی دژە ژن و ژن کوژی، سیاسەتێکی جیهانییەو لە لایەن سیستمی سەرمایەداری، پیاوسالاری و پاشکۆ عەقڵی و کردارییەکانیانە کە لە هەموو شوێنێک و پێکەوە بەڕێوە دەچێت.\nلەم دنیا دژە ژنەدا، رژیمی داگیرکارو زاڵمی ئێران، لە پێشەنگەکانی ئەو سیستمانە دێتە ئەژمار کە کۆمەڵگایان خستوەتە بەندو لەم بەندیخانەش دا، ژنانیان زیاتر گۆشەگیر کردووە. سیستمی دامەزراو دوای شۆڕشی گەلانی ئێران لە ساڵێ ١٣٥٧ کە بە پێشەنگایەتی ژنان و جوانان سەری هەڵداو سەرکەوت، ئەم راستیەی لە هەموو کات زیاتر ئاشکرا کرد کە بە درێژایی مێژوو بە شێوەی بەردەوام لە ژنان وەک ئامرازێک بۆ سەرکەوتنی پیاو و سیستمی دەوڵەت کەڵک گیراوەو دواتریش بوونەتە یەکەمین قوربانی دەستی پیاو – دەوڵەت. رووپۆشی زۆرەملی، بێکاری، لەشفرۆشی لە ئەنجامی هەژاری، برسیەتی، زیندان، سێدارە، تیزاب رشتن، هاوسەرگیری منداڵان، کوشتن و خۆکوژی، دیاری رژیمی دەسەڵاتداری ئێران بوو بۆ ژنان.\nرژیمی کۆماری ئیسلامی لە یەکەم هەنگاوی خۆیدا ژنانی خستە بەر پەلامارو هێرش. رژیم نەتەوەکان و رەگەزەکانی لە یەکتر جیاکردەوەو بە گرتنەبەری سیاسەتی "پارچە بکە و دەسەڵاتداری بکە"، ناکۆکی خستە نێوان گەلان و ژنانی لە گۆڕەپانی ژیانی کۆمەڵایەتی – سیاسی دوورو پەراوێز خست و بەمشێوە گەورەترین مەترسی لە سەر خۆی وەلانا، مەترسیی یەکگرتوویی گەلان و ژنان، کە دەیتوانی بەهێزترین دیموکراسی بەدی بهێنێت!\nزیندانەکانی ئێران پڕاوپڕە لە ژنان و گەنجانی ئازادیخوازو رۆژبەڕۆژ شەپۆلی گرتن و سێدارە لە رۆژئاواو رۆژئاوای باکوور، باشوورو رۆژهەڵاتی باشوور لە ئێران دژ بە گەلانی کورد، بەلوچ و عەرەب پەرە دەسێنێت. تەنیا لە ماوەی یەک مانگ دا ١١ کەس لە سیستان و بەلوچستان لە سێدارە دران، هاوکات لە رۆژهەڵاتی کوردستان ١٤٠ کەس دەستگیر کران کە زیاتر لە ١٠ ژن لە ناو ئەم گیراوانە بوو. لە سەر هەمان رەوت دەیان چالاکی عەرەب لە سێدارە دران. هەڵبەت توندوتیژی و سیاسەتی سەرکوتکردن هیچکات نەیتوانی شەپۆلی بەرخۆدان و تێکۆشانی گەلان کە ژنان پێشەنگایەتی دەکەن بوەستێنێ. لە ئێستادا زیندانەکان بوونەتە قەڵای خۆڕاگری بۆ ژنانی وەک زەینەب جەلالیان، فەهیمە بەدەوی، نەسرین ستودە، ئاتێنا دایمی و گوڵرۆخی ئیرایی ئیبراهیمی. ژنانێک کە بۆ هەموو ژنان و نەتەوە بندەستەکانی ئێران رۆڵی سەمبولیکی تێکۆشان و بەرخۆدان دەبینن. هەروەها زۆرن ئەو ژنانەی کە لە ژێر هێژموونی سیاسەتە دژە ژن و داگیرکارییەکانی دەوڵەت- نەتەوەی ئێران ناویان نیە یان رەوت و ئاستی تێکۆشانیان نیگەرانی و پەرۆشییەکانی ژنانی نەتەوە بندەستەکانی بەو رادەیە کە پێویستە لەخۆ نەگرتووەو تێکۆشانیان لە پێناو گەڕان بە دوای ئازادییە لاوەکییەکاندا سنووردارە. ئەفغانستانیش یەکێک لەو دەوڵەت – نەتەوانەیە کە بە هاوئاهەنگی لەگەڵ هێزە ئیمپێریالیزمەکان، عەقڵیەتی دژە ژنی خۆیان لە ژێر ئاڵای ئیسلام و جیهاد لە ئاستێکی قیزەون لە بەرامبەر کۆمەڵگاو بەتایبەتی ژنان و جوانان بەکار دەهێنێت. مەلالی جویا ئەندامی پارلمانی ئەفغانستان، بە هۆکاری هەڵوێست نیشان دان لە بەرامبەر بناژۆخوازانی جیهادی، چەندین جار بووە ئامانجی ئەم هێزانە. دیارە ئەم سیاسەتانە بەردەوامەو بە ئامانجی لەناوبردنی ژنانی وشیارو چالاکی کۆمەڵگا درێژەی دەبێ و لەبەرامبەریش دا بە خۆراگری و تێکۆشانی ژنان وڵام دەدرێتەوە.\nئەوەی گرنگە ئەمەیە کە پێناسەی ئازادی و خواستە بەرحەقەکان روون و ئاشکرایەو هیچ هێزێک ناتوانێ پێناسە و خواستەکانی ژنان کە لە پیناویدا هەزاران کەس فیداییانە گیانی خۆیان بەختکردووە، بە لاڕێدا ببا یان ناوەڕۆکی بەتاڵ بکاتەوە. بناخەی سەرەکیی کێشەی ژنان ئازارێکی هاوبەشە، ئەو سیاسەت و سەرکوتگەرییەی وا روبەڕووی ژنانیش دەبێتەوە هاوبەشە، هەر بۆیە هەڵگرتنی هەنگاوی هاوبەش لە لایەن ژنانەوە دژ بە سیاسەتی سەرکوتکردن و دژە ژنەکان، بابەتێکی پێویستە. هاودەنگی و یەکگرتوویی ژنان و کاناڵیزەکردنی هێزی شاراوەی تێکۆشانیان لە رێبازی ئازادی، تێگەیشتنی ژنان بەم پێویستییە نیشان دەدات. ئێمە ژنان و نەتەوە بندەستەکان و هەموو چەوساوەکانی ئێران لەم بوارەدا خاوەن ئەزمون و پێشکەوتن/ هەڵەی زۆرین کە لە ئێستاداو بە لەبەرچاو گرتنی ئەو ئەزموونانە لە پێناو بن خستنی سیاسەتە دژە ژنەکانی رژیم بێینە مەیدان و هاودەنگ و هاوهەنگاوو بەهێزەوە تێکۆشان بکەین.\nئێمە وەکوو ژنانی ئازادیخواز بە هەست کردن بەم دۆخە هەستیارەی کۆمەڵگای ئێران، ژنان و گەنجان و هەروەها بۆ وڵامدانەوە بە پێویستییەکان، بە گرینگی دەزانین کە لە بەرەبەری ٨ی مارس، رۆژی جیهانی تێکۆشانی ژنان، دەستی هاوکاری بۆ هەموو هێزە ئازادیخواز و فێمێنیستەکانی دژ بە سیاسەتە داگیرکاری رژیمی ئێران، درێژ دەکەین و بانگەوازی بۆ کاری هاوبەش پشت ئەستوور بە بنەمای هاوبەش، رادەگەیەنین و خوازیاری بەرەوپێشچوونی کرداری لە پیناو ئاواکردنی بەرەیەکی یەکگرتووی ژنانی ئازادیخوازین.\nئێمە ژنان زیاتر لە نانی شەو پێویستمان بە ئازادی هەیەو پراکتیزەکردنی ئەم خاڵانە بە گرنگ و لە پێداویستییەکانی گەیشتن بە ئازادی دەبینین:\n١ – بۆ پووچەڵکردنەوەی رەشەکوژی دەوڵەتی و سیاسەتەکانی رژیمی دژە ژن لە ئێران خوازیاری دامەزراندنی ناوەندێک لە پێناو داڕشتنی سیاسەتی دیموکراتیکی هاوبەشین کە بتوانێ لە قەوارەی ناوەند، پلاتفۆرم یان بەرەیەکی هاوبەش و یەکگرتوو ژنانی ئازادیخواز لە دەوری یەک کۆبکاتەوە و دەرفەتی رێکخستنی هەموو ژنان، بە بێ جیاوازییە نەتەوەیی، کۆمەڵایەتی، ئایینی، زمانی و ... پێک بهێنێت.\n٢ – بە پێشخستنی ئاستی زانایی و وشیاری ژنان، بۆ کۆتایی هێنان بە تاوانکاری، رەشەکوژی دەوڵەتی (روپۆشی زۆرەملی، بێکاری، برسیەتی، هەژاری، لەشفرۆشی، زیندان و سێدارە، تیزاب رشتن، هاوسەرگیری منداڵان، کوشتن و خۆکوژی) کە بە ناو و لە ژێر چەتری یاسادا دژ بە ژنان بەڕێوە دەچن، لە ئاستی رێکخراو دامەزراوەکانی نێونەتەوەیی دۆسیەیەکی هاوبەش ئامادە بکەین و بەمشێوە کۆڕو کۆمەڵە نێونەتەوەییەکان لە دۆخی ژنان و نەتەوە بندەستەکان ئاگادار بکەین.\n٣ – میکانیزمێکی هاوبەشی پاراستنی جەوهەری بۆ ژنان و گەنجان و هەموو چین و توێژەکانی کۆمەڵگا، لە بەرامبەر هەر جۆرە هێرش و تێرۆری جەستەی، کلتووری، سیاسی، ئابووری و .. پێک بهێنن.\n٤ – ناوەندێک بە مەبەستی بانگەشەو ئاژیتاسیۆن دژ بە سیاسەتە تاوانکارییەکانی رژیمی داگیرکەری ئێران، وەک وێبسایت و کاناڵ لە تۆڕە کۆمەڵایەتییەکان دابمەزرێنین.\n٥ – لە هەر جۆرە هەڵمەتێکی ئینتێرنێتی، بەیاننامە، هەڵوێست و تێکۆشانێک کە لە لایەن هەر رێکخراو، بزوتنەوەو ناوەندێک کە ئەندامی ئەم بەرەو کاری هاوبەشەن، پشتیوانی دەکەین.\nکۆمەڵگای ژنانی ئازادی رۆژهەڵاتی کوردستان – کژار\nکۆمەڵەی شۆڕشگێڕی ژنانی ئەفغانستان – راوا\nمیترا دەروێشیان / ناوەندی نووسەرانی تاراوگە لە ئاڵمان\nزەمان مەسعوودی / چالاکی مافی ژنان لە ئاڵمان\nبەسێ شاماری / ئەندامی شۆڕای هاوئاهەنگی پلاتفۆرمی دیموکراتیکی ئێران\nسەحەر شەهیار / ئەندامی پلاتفۆرمی دیموکراتیکی ئێران\nهەیڤا ئەلئەسەدی / چالاکی مافی ژنان\nرێکخراوی ژنانی رۆژهەڵاتی کوردستان لە ئوروپا / رووناک\nمەرسەدە قائیدی / تەلەفیزیۆنی خاوەران، ئەندامی ئێران تریبۆناڵ ئینگلیس\nسەحەر سەبا / چالاکی دام و دەزگای پەیوەندیدار لەگەڵ بزوتنەوەی کارکەری لە ئێران\nفەتان جۆکار/ ئەندامی دادگەی گەلی ئێران تریبۆناڵ\nماریا رەشیدی / نوێنەری کۆڕی مافی ژنان لە سوئێد


لامپارد ناراستەوخۆ هێرشدەکاتە سەر مۆرینهۆ – یاریگانێت\nدەستپێك/ئینگڵته‌را/لامپارد ناراستەوخۆ هێرشدەکاتە سەر مۆرینهۆ\nلامپارد ناراستەوخۆ هێرشدەکاتە سەر مۆرینهۆ\nیاریگا-تادێت گرژی زیاتر لە نێوان فرانک لامپاردی راهێنەری ئێستای چێڵسی و خۆزێ مۆرینهۆی راهێنەری پێشوو هەست پێدەکرێت.\nساڵانێک مۆرینهۆ لە چێڵسی راهێنەری لامپارد بوو بەڵام لەوکاتەی بووەتە راهێنەری بلوز چەند جارێک هەردوولا ناراستەوخۆ رەخنەیان لەیەکتر گرتووە. کۆتا جار پاش بردنەوەی لامپارد بوو لە مۆرینهۆ لە پریمەلیگدا و خۆزێ بردنەوەکەی بە سەرکەوتنی ئەنتۆنیۆ کۆنتی وەسف کرد نەک لامپارد.\nئەمڕۆش فرانک لە لێدوانێکدا سەبارەت بە بازاڕی گواستنەوە وتی “دەبێت ئاراممان هەبێت و بڕوامان بە یاریزانەکانیشمان بەهێز بێت چونکە ئەگەر وانەکەین رەنگە تووشی هەمان بارودۆخی پێشوو ببینەوە کە یاریزانی زۆر ئەستێرە و لە ئاستی جیهانیدا لە تەمەنی ٢٠،٢١ ساڵی لە چێڵسی بوون و بەهۆی راهێنەرەکانی پێشوو لە یانەکە نەمان و بەڕێکران. بەڵام ئێستا کە من راهێنەرم دەمەوێت بیانهێڵمەوە”.\nئەم لێدوانەی فرانک پاش ئەوە دێت کە لەم چەند ساڵەدا ئەو یانەیە بە ئاسانی دەستبەرداری چەند ئەستێرەیەکی هات و هەندێکیان لەسەر دەستی مۆرینهۆ بوون وەک رۆمیلو لوکاکو، محەمەد سەڵاح و کێڤن دی بروین هات کە ئێستا هەرسێکیان لە ریزی باشترین یاریزانەکانی جیهان هەژمار دەکرێن.\nفەرمی: وڵڤرهامپتن سیمیدۆی وەک یاریزانی نوێی یانەکە ڕاگەیاند


د. مه‌حموود عوسمان: یه‌كه‌م جاره سه‌ركردایه‌تیى كورد به ئه‌مه‌ریكا ده‌ڵێ نه‌خێر\nئه‌و سیاسه‌توانه ناوداره‌ی كورد ده‌ڵێ، ئه‌نجامدانى ریفراندۆم له ناوچه كوردستانییه‌كاندا ده‌ستوورییه و كه‌س ناتوانێت بڵێت مه‌یكه‌ن و ئه‌مه‌ریكا و ئه‌وروپا هیچ به‌دیلیان بۆ ریفراندۆم نییه و ته‌نانه‌ت گه‌ره‌نتى مانه‌وه له چوارچێوه‌ی عێراقیش به كورد ناده‌ن.\nدكتۆر مه‌حموود عوسمان سیاسه‌توانی ناوداری كورد له دیدارێكى "وشه"دا، راى ده‌گه‌یه‌نێت، ئه‌وه یه‌كه‌مجاره له به‌رامبه‌ر ئه‌نجامدانى ریفراندۆمدا، سه‌ركردایه‌تى سیاسى كورد به ئه‌مریكا ده‌ڵێت نه‌خێر و ئه‌وه‌ش زۆر به گرنگ ده‌زانێت. ئه‌و پێى وایه، هیچ سیاسییه‌كى به‌غدا بوێرى ئه‌وه‌ى نییه دان به ریفراندۆمدا بنێت و ئاماژه به دژایه‌تى توركیا و ئێران بۆ ریفراندۆم ده‌كات و راى ده‌گه‌یه‌نێت، ئه‌گه‌ر یه‌كڕیزى هه‌بێت هیچ لایه‌نێك ناتوانێت به‌ره‌نگارى ئیراده‌ى میله‌تێك ببێته‌وه. د. مه‌حموود عوسمان به‌توندى ره‌خنه له‌و كه‌سانه ده‌گرێت بانگه‌شه‌ى نه‌خێر ده‌كه‌ن و ده‌ڵێ، "نه‌خێر شتێكى قۆڕه".\nوه‌ك كه‌سایه‌تییه‌كى سیاسی بۆچوونت له‌سه‌ر ریفراندۆم چییه؟\nپێم وایه ریفراندۆم دیراسه نه‌كراوه و زۆر به په‌له بڕیاری لێ دراوه، ته‌نانه‌ت رای منیش وه‌رنه‌گیراوه كه مافی خۆمه رام له‌سه‌ری هه‌بووایه و ته‌مه‌نێكمان له كوردایه‌تى به‌سه‌ر بردووه. ریفراندۆم دوو به‌شه، به‌شێكى پێوه‌نده به هه‌رێمى كوردستان، به‌شه‌كه‌ى ترشی پێوه‌نده به ناوچه‌كانى ده‌ره‌وه‌ى ئیداره‌ى كورستان. ئه‌وه‌ى پێوه‌ست به هه‌رێمه ساڵانى 2004 و 2005 كراون و ئه‌نجامه‌كه‌یشی دیاره و دراوه به نه‌ته‌وه یه‌كگرتووه‌كان، بۆیه نه‌ده‌بوو بۆ هه‌رێمى كوردستان ریفراندۆم بكرێت، ئه‌ویتر پێوه‌ندی به ناوچه‌كانى ده‌ره‌وه‌ى ئیداره‌ى هه‌رێمى كوردستان، له جێی خۆیه‌تى و ده‌بێت بكرێت. ئه‌نجامدانى ریفراندۆم له‌و ناوچانه ده‌ستوورییه و كه‌سیش ناتوانێت بڵێت مه‌یكه، به‌مه‌ش سنووری كوردستان دیاری ده‌كرێت، له‌ناو خۆیشماندا یه‌كگرتوو ده‌بین و كه‌س ناڵێت نه‌خێر، بێگومان ئه‌مه‌ش به جۆرێك لێكتێگه‌یشتن له‌گه‌ڵ به‌غدا ده‌بێت و ئه‌مه‌ریكا و ئێرانیش ته‌نیا دژ نه‌بن، پێوه‌ند به توركیاش هیچ رۆڵێكى نییه و كه‌سیش حیسابی بۆ ناكات.\nله ماوه‌ى رابردوو له‌گه‌ڵ بارزانى یه‌كتان بینى، ئه‌مانه‌ت پێ گوت و رای چی بوو؟\nبڕیاره‌كه درابوو، وه‌ڵامى نه‌بوو. به‌ڕاى من ئه‌نجامدانى ریفراندۆم له ناوخۆى هه‌رێم هه‌ڵه‌یه و هه‌مان ده‌نگی ئه‌وكاتیش ناهێنێت، ته‌نانه‌ت نابێته كارتێكى پاڵه‌په‌ستۆیش بۆ پرسی ده‌وڵه‌ت، چونكه نه‌ك ئه‌وانه‌ى ئێسته له به‌غدا حوكم ده‌كه‌ن، به‌ڵكو سه‌دام حوسێنیش لاری نه‌بوو له‌سه‌ر ئه‌وه‌ى ئه‌و سێ پارێزگایه ببێت به ده‌وڵه‌ت، ئه‌وه‌ى ده‌بێته كارتى پاڵه‌په‌ستۆ ئه‌نجامدانیه‌تى له ناوچه‌كانى ده‌ره‌وه‌ى ئیداره‌ى هه‌رێمی كوردستانه.\nزۆر له وڵاتان داوای دواخستنى ده‌كه‌ن، سه‌ركردایه‌تیى كوردیش داوای به‌دیل ده‌كات، پێت وایه به‌دیل هه‌یه؟\nلای سیاسه‌تى ده‌ره‌وه‌ى ئه‌مه‌ریكا و یه‌كێتیى ئه‌وروپا، ئێران و رووسیا، عێراق یه‌ك ده‌وڵه‌ته و گۆڕانكاری به‌سه‌ر ئه‌و سیاسه‌ته‌دا نه‌هاتووه، بۆ خاتری كورد نایگۆڕن. بۆیه له گوتاره‌كانیان هه‌میشه ده‌ڵێن كێشه‌كانتان له‌گه‌ڵ به‌غدا چاره‌سه‌ر بكه‌ن، بۆیه به‌دیلیان بۆ ریفراندۆم نییه و ته‌نانه‌ت گه‌ره‌نتى مانه‌وه له چوارچێوه‌ی عێراقیش ناده‌ن. ئه‌وان هه‌موویان پاڵه‌په‌ستۆ له‌سه‌ر كورد ده‌كه‌ن و به‌لاى به‌غدا ده‌یشكێننه‌وه. به‌ڵام ئه‌مه یه‌كه‌م جاره كورد به ئه‌مه‌ریكا و زلهێزه‌كان ده‌ڵێت نه‌خێر و داواى گه‌ره‌نتى ده‌كات، ئه‌مه كارێكى زۆر باشه، چونكه هه‌ر ئه‌و ئه‌مه‌ریكایه بوو نه‌یهێشت ساڵى 2004 و 2005 ئه‌مه بكه‌ین، ته‌نانه‌ت نه‌یهێشت ده‌ستووری كوردستان بێته پێشه‌وه له ساڵى 2002، پێى گوتین كه‌ركووكتان كردووه به پایته‌خت ئه‌مه نابێت، سه‌ركردایه‌تیى كوردیش هه‌ر گوتوویه‌تى به‌ڵێ باش، ئه‌مه یه‌كه‌م جاره ده‌ڵێت نه‌خێر، ئه‌مه زۆر گرنگه.\nپێت وایه كورد ده‌توانێت ئه‌و نه‌خێره تا سه‌ر ببات و ریفراندۆم ئه‌نجام بدات؟\nبه‌هێزترین كارتى پاڵه‌په‌ستۆی كورد یه‌كڕیزییه‌تى، ئه‌گه‌ر یه‌كڕیزی هه‌بێت هیچ كه‌س ناتوانێت رێگری له خواستى میله‌تێك بكات. بۆ نموونه ساڵى 1992 به‌ره‌ى كوردستانى بڕیاری هه‌ڵبژاردنى دا، ئه‌مه‌ریكا و به‌ریتانیا دژ بوون، به‌ڵام ئێمه یه‌كڕیز بووین و كردمان، پاشان په‌رله‌مان بڕیاری فیدڕاڵی دا، دیسان ئه‌مه‌ریكا دژ بوو. مه‌به‌ستمه بڵێم یه‌كڕیزی چه‌نده گرنگه، بۆیه ئه‌گه‌ر یه‌كڕیز بین ده‌توانین كاریگه‌ریمان هه‌بێت به‌سه‌ر گۆڕانكاری له هه‌ڵوێستى ئه‌وانى تریش.\nمه‌به‌ستت ئه‌وه‌یه بڵێى ئه‌و هه‌وڵه‌ى ئه‌نجوومه‌نى باڵاى ریفراندۆم بۆ ده‌ره‌وه‌ی ده‌ده‌ن، بۆ ناوخۆ بیده‌ن به‌رهه‌می زیاتر ده‌بێت؟\nبێگومان، كاریگه‌ری له 100 گه‌شتى ده‌ره‌وه زیاتر ده‌بێت و له ده‌ست خۆماندایه، جگه له‌مه‌ش كارتێكى تریش به‌ده‌ست كورده‌وه‌یه كه بۆچوونى به‌غدایه، ئه‌گه‌رچی كارتێكى مسۆگه‌ر نییه.\nكه‌واته ته‌نیا سیاسه‌تى دیفاكتۆ ده‌توانێت گۆڕانكاری له نه‌خشه‌ى رۆژهه‌ڵاتى ناوه‌ڕاست بكات؟\nئه‌گه‌ر یه‌كڕیز بین، ئه‌گه‌رى چوونه‌سه‌ری زۆره وه‌ك ئه‌وه‌ى كۆسۆڤۆ كه هه‌موو دنیا دژى بوون، به‌ڵام خۆیان یه‌كگرتوو بوون و بۆیان چووه سه‌ر.\nزۆر دووپات له یه‌كڕیزی ده‌كه‌یته‌وه، له كوردستان ده‌نگی نه‌خێر هه‌یه و یه‌كڕیز نین؟\nئه‌گه‌ر ریفراندۆم بكرێت، شتێكى زۆر قۆڕه ده‌نگ به نه‌خێر بده‌یت، ئه‌و دروشمه زۆر بێ مانایه و خزمه‌تى نه‌یاری كورده. به‌ڵام ده‌بێت دیراسه‌ی ئه‌وه‌ش كرابێت كه ریفراندۆمه‌كه ئه‌نجامێكى هه‌بێت نه‌ك وه‌ك ئه‌وه‌ى 2004 و 2005 كران و ئه‌نجامیشی نه‌بوو.\nكاتێك له‌گه‌ڵ بارزانى دانیشتى، پرسیت كه ئه‌و ریفراندۆمه ئه‌نجامى ده‌بێت؟\nبارزانی به‌ڵێنی داوه كه ئه‌نجامه‌كه‌ى بۆ سه‌ربه‌خۆیییه، به‌ڵام مانای ئه‌وه‌ش نییه یه‌كسه‌ر دواى ته‌واوبوونى ریفراندۆم نابین به ده‌وڵه‌ت، به‌ڵكو ده‌بێت له‌گه‌ڵ به‌غدا دانیشتن بكرێت و كاری بۆ بكرێت.\nبوونى ده‌نگی نه‌خێر ده‌بێته به‌ربه‌ست له سه‌رخستن و به‌ره‌وپێشبردنى پرۆسه‌كه؟\nبه‌ڵێ ده‌بێته به‌ربه‌ست و زۆر سه‌ركه‌وتوو نابێت، ئه‌نجامه‌كه‌ى لاواز ده‌بێت بۆ سه‌ربه‌خۆیی و كێشه‌ى زیاتر ده‌بێت. هه‌ندێك ده‌نگ له كوردستاندا هه‌ن داوای دواخستنى ده‌كه‌ن بۆ كاتێكى تر، ده‌بێت گوێیان لێ بگیرێت، به‌ڵام له‌گه‌ڵ ئه‌مه‌شدا ده‌نگێكی نه‌خێر هه‌یه پێشوه‌خته بڕیاری داوه هه‌ر كارێك پارتى ته‌به‌نى بكات دژایه‌تى ده‌كات ئه‌گه‌ر باشیش بێت. هه‌یشیانه له‌گه‌ڵیه‌تى بێ ئه‌وه‌ى بزانێت باشه یان خراپه، ته‌نیا له‌به‌ر كاك مه‌سعوود، بۆیه ناكۆكییه سیاسییه‌كه تێكه‌ڵى پرسه نیشتمانییه‌كان كراوه، بۆیه گرنگه په‌رله‌مان كارا بكرێته‌وه و دیراسه‌ى بكات.\nكه‌واته بڕیاری فیدڕاڵی له 1992ی په‌رله‌مان، یه‌كڕیزییه‌كه‌ى فاكته‌ری به دیفاكتۆكردنى بوو، ئه‌گه‌ر ئێسته‌ش ئه‌و بڕیاره په‌رله‌مان بیدات، كاریگه‌ری له ناوه‌نده نێوده‌وڵه‌تییه‌كان و به‌غدایش ده‌بێت؟\nبێگومان كاریگه‌ریی زۆری ده‌بێت و حیسابێكى ترى بۆ ده‌كه‌ن.\nله ئاستى عێراقدا، پێت وایه له ناوچه‌كانى ده‌ره‌وه‌ى ئیداره‌ى هه‌رێمى كوردستان به‌ریه‌ككه‌وتن و شه‌ڕ دروست بێت؟\nئه‌و ئه‌گه‌ره هه‌میشه بوونى هه‌یه، به‌تایبه‌ت ئه‌گه‌ر بته‌وێ ریفراندۆم له ناوچه دووره‌كانى وه‌ك خانه‌قین و خوارووتر ئه‌نجام بده‌یت، ده‌بێت ئاماده‌كاری بۆ پاراستنى ناوچه‌كه‌ش بكه‌یت له هه‌ر جووڵه‌یه‌كی هێز به تایبه‌ت لاى حه‌شدی شه‌عبیه‌وه.\nله ئاستى هه‌رێمایه‌تى، نه‌خێری توركیا و ئێران وه‌ك یه‌كه؟\nنه‌خێری توركیا پیستره، ئێران رای روونه و به ئاشكرا ده‌ڵێت نه‌خێر. ئه‌گه‌ر توركیا له ژێره‌وه بڵێ زۆر دژ نین، مه‌به‌ستیه‌تى بتكات به ویلایه‌تێك له توركیا و شه‌ڕی په‌كه‌كه‌ت پێ بكات. ئه‌ردۆغان پیاوى ئه‌وه نییه متمانه‌ى پێ بكرێت، ره‌نگه له دژی ئێران جۆرێك نه‌رمی بنوێنن، به‌ڵام وه‌ك هه‌ڵوێست، دژی ریفراندۆمن.\nبه‌ڵام زۆرجار ده‌گوترێت وڵاتانى دنیا له ژێره‌وه دژ نین؟\nسیاسه‌ت ئه‌وه‌یه كه دێته راگه‌یاندن، نه‌ك ئه‌وه‌ى وه‌ك دووقۆڵی قسه‌ى لێ ده‌كرێت. ئه‌و كه‌سه‌ی پێی وایه موجامه‌له‌ى دووقۆڵی هه‌ڵوێستی سیاسی ئه‌و وڵاتانه‌یه، ئه‌وه هیچ له سیاسه‌ت تێنه‌گه‌یشتووه، ئه‌گه‌ر ئێسته ئه‌مه‌ریكا راشكاوانه بڵێت له‌گه‌ڵ ریفراندۆم و ده‌وڵه‌تى كوردستانین، چی له هه‌ڵوێستى نێوده‌وڵه‌تى دێته گۆڕین؟ نابێت به قسه‌ى چه‌ند سیناتۆرێكى خانه‌نشین خۆمان هه‌ڵخه‌ڵه‌تێنین، سیاسه‌تى ئه‌مه‌ریكا به‌لاى به‌غدا ده‌یشكێنێته‌وه و پاڵه‌په‌ستۆ له كورد ده‌كات.\nله‌گه‌ڵ ئه‌و هه‌موو ناكۆكییه‌ى له ناوخۆی شیعه‌كاندا هه‌یه به‌تایبه‌ت حزبی ده‌عوه كه ململانێی توند له نێوان مالیكى و عه‌بادی هه‌یه. پێت وایه سیاسییه‌ك له به‌غدا بوێرێ ئه‌و مافه به كورد بدات؟\nله‌گه‌ڵ هه‌موو ناكۆكییه‌كی ناوخۆیان، كه‌س ناتوانێ ئه‌وه بكات. عه‌بادی كه ئه‌مه‌ریكا زۆر پشتگیری ده‌كات و ده‌یه‌وێت بۆ خولى داهاتووش بمێنێته‌وه، له هه‌موو سه‌ركرده‌كانى شیعه نه‌رمتره، ناتوانێت ئه‌وه بكات، ئه‌گه‌ر بیكات ئه‌وا له‌ناو شه‌قامدا ده‌یسووتێنن.\nكه‌واته گفتوگۆ ئه‌نجامى چی ده‌بێت؟\nئه‌وه‌یان نازانم، ره‌نگه چاره‌سه‌ری هه‌ندێك له كێشه‌كانت له‌گه‌ڵ به‌غدا بكات، به‌ڵام ناگاته داننان به ئه‌نجامى ریفراندۆمه‌كه.\nئه‌م بابه‌ته 8610 جار خوێنراوه‌ته‌وه


بە داخەوە ئێستاکە سینەمای کوردیی بێ سەر و شوێنە.\nسینەماکاری کورد "بەھمەن قوبادی" کە بۆ نمایشی نوێترین فیلمی خۆی لە فیستیڤاڵی نێودەوڵەتیی فیلمی ئەستەنبووڵ سەردانی تورکیای کردبوو لە وتووێژی لەگەڵ دەزگاکانی راگەیاندنیی ئەم وڵاتەدا گوتی: بەداخەوە ئێستاکە سینەمای کوردیی بێ سەر و شوێنە و ھیوادارم رۆژێک بێت کە ئەم سینەمایە رێکبخرێت.\nفیلمی "ھەندێک جار چاو لە سەرێ بکە" نوێترین بەرھەمی سینەماکاری ناوداری کورد "بەھمەن قوبادی" لە چوارچێوەی کۆمەڵە فیلمی "چەند وتەیەک لەگەڵ خوداکان" لە بەرھەمھێنانی "ئالێکس گارسیا" و "گیلێرمۆ ئاریێگا" و بە ئاوازدانەری موزیکزانی ناوداری بەریتانی "پیتێر گابریێل" بە نوێنەرایەتیی لە ھەرێمی کوردستان لە چوار سانسی جیاوازدا لە رۆژانی ٨ و ٩ و ١٤ی نیسانی ٢٠١٥ لە بەشی "گاڵا" لە میانەی سی و چوارەمین خولی فیستیڤاڵی نێودەوڵەتیی فیلمی ئەستەنبووڵ لە وڵاتی تورکیا نمایشکرا و لە لایەن رەخنەگرانی سینەما، رۆژنامەنووسان، پەیامنێران و بینەرانی ئامادەبوو لە فیستیڤاڵ پێشوازیی لێکرا.\nبەشی "گالا" یەکێک لە بەشە گرینگ و بەرچاوەکانی ئەم فیستیڤاڵە دێتەئەژمار کە تیایدا فیلمەکانی سینەماکارانی ناوداری جیھان نمایش دەکرێن کە پێشتر لە فیستیڤاڵە گرینگە نێودەوڵەتییەکاندا توانیبێتیان خەڵاتیان بەدەستھێنابێت و یا لە سینەمای ھۆلیڤوود نمایش کرابێتن و قوورسایی و ناوێکی بۆخۆی پەیدا کردبێت.\n"بەھمەن قوبادی" کە ئێستا سەرقاڵی دوایین قۆناغەکانی نوێترین بەرھەمی خۆیەتیی تەنیا رۆژێک توانی کە لە فیستیڤاڵی نێودەوڵەتیی فیلمی ئەستەنبووڵدا ئامادەبێت، ئەم سینەماکارە بەئەزموونە کوردە لە کاتی نمایشی فیلمەکەیدا لە شوێنی فیستیڤاڵ نەبوو بەڵام لە کۆنگرەی رۆژنامەوانیی ئەم فیلمەدا بەشداریی کرد.\nدەزگا راگەیاندنە گرینگەکانی تورکیا خوازیاریی وتووێژ و چاوپێکەوتن لەگەڵ ئەم فیلمسازە کوردە بوون کە قوبادی لەگەڵ چەندین دەزگای راگەیاندیی ئەم وڵاتەدا لەوانە: "میلییەت"، "فیلم لاوێرز" واتە "ئەڤیندارانی سینەما" و "سی. ئێن. ئێن تورک" وتووێژی کرو و لە بەشێک لەم دیدارانەدا سەبارەت بە سینەمای کوردیی گوتی: سینەمای کوردیی ئێستاکە بێ سەر و شوێنە و شوێنێک بە ناوی ھەولێر لە ھەرێمی کوردستان بوو کە فیلمسازانی کورد دەیانتوانی روویتێبکەن و کاری تێدا بکەن، بەڵام بەداخەوە لە ئێستادا بە ھۆی ئەو جەنگەی کە لە ناوچەکەدا خستوویانەتەڕێی و کوردەکانیش بەناچار تووشی بوون، فیلمسازانی کورد ھیوای خۆیان لەدەستداوە کە بتوانن لەوێی درێژە بە ژیانی ھونەریی خۆیان بدەن.\nسی و چوارەمین خولی فیستیڤاڵی نێودەوڵەتیی فیلمی ئەستەنبووڵ رۆژی ٤ی نیسان دەستی پێکردووە و تا رۆژی ١٩ی نیسانی ٢٠١٥ بە نمایشی ٢٣٠ فیلمی سینەمایی، دیکۆمێنتاریی و کورتە فیلم لە سینەماکارانی ١٠٩ وڵاتی جیھان لە زیاتر لە ٣٠ بەشی پێشبڕکێی و دەرەوەی پێشبڕکێی، لەوانە: بەشی "پێشبڕکێی نێودەوڵەتیی"، بەشی "پێشبڕکێی فیلمەکانی ناوخۆ"، بەشی "پێشبڕکێی نەتەوەیی"، بەشی "گاڵا" بەشی "چاوخشاندنێک بە فیستیڤاڵەکانی دیکە"، بەشی "جەژنی ئاکبانک"، بەشی "مافی مرۆڤ لە سینەما"، بەشی "پێشبڕکێی دیکۆمێنتی"، بەشی دەرەوەی پێشبڕکێی "سینەمای نوێی تورکیا"، بەشی "کورتە فیلم" و ھەروەھا چەندین بەشی دیکە لە شاری ئەستەنبووڵ وڵاتی تورکیا درێژەی دەبێت.\nفیلمی "ھەندێک جار چاو لە سەرێ بکە" ئەم رۆژانە ھاوکات لەگەڵ فیستیڤاڵی نێودەوڵەتیی فیلمی ئەستەنبووڵ لە بەشی "نمایشی تایبەت"ی فیستیڤاڵی فیلمی پاناماش بەشدارە، ئەم فیلمە بە ئامادەبوونی "گیلێرمۆ ئاریێگا" یەکێک لە بەرھەمەھێنەرانی ئەم فیلمە، کاتژمێر ٣ی دوانیوەڕۆی رۆژی چوارشەمە ١٥ی نیسانی ٢٠١٥ لە ھۆڵی شانۆی نەتەوەیی شاری پاناما لە وڵاتی پاناما نمایشکرا.\nئەم فیستیڤاڵە بە نمایشی زیاتر لە ٦٠ فیلمی سینەمایی کە لە فیستیڤاڵە گرینگەکانی جیھان، لەوانە: کان، تۆرێنتۆ، ڤێنیز، سان سێباستییەن، ساندەنس و چەندین فیستیڤاڵی دیکەی نێودەوڵەتیی بەشدارییان کردووە و خەڵاتیان بەدەستھێناوە، لە چەندین بەشی جۆراوجۆر، لەوانە: بەشی "تایبەتی ئەمەریکا" ٨ فیلم، بەشی "پانۆڕامای ئەمەریکا" ١٦ فیلم، بەشی "ئەمەریکای ناوەند و کارائیب" ١٠ فیلم، بەشی "نمایشی نێودەوڵەتیی" ١٦ فیلم، بەشی "چاوخشاندنێک بە بەرھەمانی فیلمسازی بڕازیلی کەریم ئاینۆز"٥ فیلم، بەشی "دیکۆمێنتاریی" ١٠ فیلم، بەشی "سووچی بنەماڵە" ٣ فیلم و ھەروەھا بەشی "نمایشی تایبەت" ٨ فیلم لە رۆژانی ٩ تا ١٥ی نیسانی ٢٠١٥ پێتەختی وڵاتی پاناما لە ئەمەریکای لاتین بەڕێوچوو.\n"بەھمەن قوبادی" ئێستا سەرقاڵی نووسینی سیناریۆی بڵندی فیلمی "ھەندێک جار چاو لە سەرێ بکە"یە، ئەم فیلمە بڵیندە سینەماییە لە لایەن کۆمپانیایەکی ئەمەریکی بەم سینەماکارە کوردە پێشنیار کراوە و بڕیاروایە لە وڵاتی ئەمەریکا بە زمانی کوردیی سازبکرێت. تێمی ئەم ئایدایە ئەو کاتەی کە قوبادی بۆ نمایشی "ھەندێک جار چاو لە سەرێ بکە" لە حەفتا و یەکەمین خولی فیستیڤاڵی نێودەوڵەتیی فیلمی ڤینیسیا لە وڵاتی ئیتاڵیا ئامادەبوو، لە لایەن ئەم کۆمپانیایە ئەمەرییکەوە لەم فیلمسازە کوردەیان کڕیبوو.


تاریخ ایجاد در جمعه, 12 مهر 1398 21:23\nجارێکی تر به زمانێکی ناشیعریی؛ بابه‌تی سیاسی تێکه‌ڵی ده‌ق ده‌بێت و تیایدا به‌های ئیستاتیکاو ره‌وانبێژی ده‌ق به هێند ناگیرێت و لایه‌ن و دۆخی گشتی کاره‌ساته‌که‌ی شاعیرو په‌شیمانی ئه‌و وای لێده‌کات ئاوڕ له‌و لایه‌نانه نه‌داته‌وه.\nتاریخ ایجاد در یکشنبه, 24 ارديبهشت 1396 14:20\nمحەمەد عەبدولکەریم ئیبراهیم\nوەسف کردنی هۆڵی گۆرانی و مۆسیقا بەوەی هۆڵێکی تاجدارە، وەسفێکە لە جیهانی ئاساییدا بوونی نییە، بەڵام شاعیر بەهۆی خەیاڵی داهێنەرانەیەوە ئەو تابلۆیەی کێشاوە بۆئەوەی دیمەنی هۆڵەکە لەدەرەوە ئەوەندە جوان بێ شیاوی جوانیی گۆرانی و مۆسیقا بێت، ئەم ئەفراندنەی شوێن وادەکات کە هەر خوێنەرێک بەپێی پێشینەی زەینیی خۆیەوە وێنە بۆ ئەم هۆڵە دروست بکات.\nتاریخ ایجاد در دوشنبه, 02 تیر 1399 07:52\nبه‌راوردێكى جوانى كردووه، فه‌لسه‌فه‌يشى تێدايه، گوند گه‌نجينه‌ى سێ به‌شى ژيانى منداڵييه‌تى، واته: كانگاى هه‌ڵسوكه‌وت و كرداره‌كانيه‌تى كه تايبه‌تن به كرداری رۆژ، به‌شه‌كه‌ى ديكه‌شى گوێ گرتن بووه له داپيره كه داستان و مه‌ته‌ڵى بۆ گێڕاونه‌ته‌وه، كه تايبه‌تن به‌كرداری شه‌و.\nده‌سه‌ڵاتدارێتی له قورئاندا\nتاریخ ایجاد در چهارشنبه, 05 اسفند 1394 21:28\nخودا نه‌ک یاسادانه‌ر به‌ڵکو دادوه‌رو سزاده‌ریشه‌و له کۆمه‌ڵگای ئیسلامی یان مرۆییدا جیگه‌یه‌ک بۆ هیچ یاسادانه‌رێک نییه‌و، خۆتیهه‌ڵقورتاندن له‌م کاره‌دا له‌لایه‌ن هه‌ر که‌س به هه‌ر پله‌و پایه‌یه‌که‌وه بێ، وه‌ک خۆ به‌رامبه‌رکردن‌و خۆ له ئاستی خوداداگرتنه‌و به (شرک) ده‌ژمێردێ.\nده‌ق و ره‌خنه\nتاریخ ایجاد در چهارشنبه, 25 آذر 1394 09:17\nفاتیح ره‌سول قه‌ره‌داغی\nدنیای ده‌قه‌کانی سۆران محه‌مه‌د ره‌نگه لای زۆرێك سه‌یرو سه‌مه‌ره‌و جێی مشتو مڕ بێت، چونکه جیاوازه‌و قوڵتر بنیاتی وێنه شیعریه‌کان و زمانی تێدا ئه‌نجامدراوه، شتانێکی تێدا ره‌نگ ده‌ده‌نه‌وه که‌متر وه‌کو بابه‌ت و شێواز؛ شاعیرانی تر نزیکی ده‌که‌ونه‌وه،ناکرێت بڵێین دژه باو، به‌ڵام جیاواز به وشه‌سازیی و روئیاو بابه‌ته‌وه.


چاوشئۆغڵو دەگاتە تەرابلوس – Rojapp\nHome/هەواڵنێرەکان/چاوشئۆغڵو دەگاتە تەرابلوس\nچاوشئۆغڵو دەگاتە تەرابلوس\nوەزیری دەرەوەی تورکیا و وەزیری دەرەوەی ماڵتا پێکەوە سەردانی سەردانی لیبیا دەکەن.\nمەولود چاوشئۆغڵو و ئیفاریس بارتۆلۆ ڕۆژی پێنجشەممە گەیشتنە تەرابلوس، بەپێی ڕاگەیەندراوێکی وەزارەتی دەرەوەی تورکیا.\nلەو ڕاگەیەندراوەدا هاتووە، هاوکاتی ئەم سەردانە وتووێژ لەسەر کارنامەی هاوبەشی هەر سێ وڵاتەکە دەکرێت. لە ڕاگەیەندراوەکەدا هیچ زانیاری و وردەکارییەکی زیاتر باس نەکراوە.\nلەوەتای ساڵی 2011و ڕوخاندنی ڕژێمەکەی موعەمەر ئەلقەزافی، لیبیا لەبارێکی ئاڵۆزی ئاسایشی و سیاسیدایە و لە ساڵی 2015وە دوو دەسەڵات لە ململانێدان بۆ فەرمانڕەوایەتیکردنی لیبیا؛ یەکێکیان حکومەتەکی ویفاقی نیشتمانییە بە سەرۆکایەتی فایز ئەلسەراج و بنکەی لە تەرابلوسە و ئەوی تریشیان حکومەتێکی ترە لە ڕۆژهەڵاتی لیبیا و ژەنەراڵ خەلیفە حەفتەر سەرۆکایەتی دەکات.\nئانکەرە پشتیوانییەکی بەرچاوی حکومەتەکەی ئەلسەراج دەکات، هەر ئەمەش بۆتە هۆکاری پشێوی و کێشە لە نێوان تورکیا و ئەو وڵاتانەی پشتیوانی لە ژەنەراڵ حەفتەر دەکەن، وەک ڕوسیا، میسر، عەرەبستانی سعودیە و میرنشینە یەکگرتووەکانی عەرەب.\nحکومەتی ویفاقی نیشتمانی ژمارەیەک ڕێککەوتنی ئاسایشی و دەریایی لەگەڵ تورکیادا مۆرکردووە کە یارمەتییە لەشکرییەکانیش بەشێکی ئەو ڕێککەوتنانەن.\nبەهۆی ئەو یارمەتییە لەشکریانەی تورکیاوە، هێزە سەربازییەکانی حکومەتەکەی ئەلسەراج توانی دەستبگرێت بەسەر ناوچەکانی باکوری ڕۆژئاوای لیبیادا.\nPrevious RINDIK: Hûn çi navî lê dikin lê kin, ez ev im…\nNext . گرنگی كەسەكانی دەورووپشتت زۆر لە گرنگی پارە زیاترە بۆت یەك هەست و خۆشی كە ئەوان پێت دەبەخشن و دڵسۆزیت پیشان دەدەن بە هیچ پارەیەك ناكڕدرێت . . تكایە بە لایكێك پشتگیریمان بكەن . دوو ئۆفەری زۆر ناوازەم بۆ داناون كە پێك هاتوون لە كۆمەڵە كتێبێكی تایبەت لەبیری مەكەن گەیاندن دیاری ئێمەیە بۆ ئۆفەرەكان بۆ زانینی نرخ و داواكردنی نامە بنێرن


بەچکەی ١٠ لە دڕەندەترین گیاندارەکانی سەر زەویی ببینە! - تۆڕی میدیایی خەڵک\nبەچکەی ١٠ لە دڕەندەترین گیاندارەکانی سەر زەویی ببینە!\nلە خوارەوە بەچکەی ١٠ لە دڕەندەترین گیاندارەکانی سەر زەویی ببینە، بۆ بینینی وێنەی گەورەبوونیان کلیک لە وێنەکە بکە:\nهیچت لەسەر گۆڕی جەنگیزخان بیستووە؟ هەموان ئێستا بەدوایدا دەگەڕێن


ئەنوەر عەباسی:ناسیونالیزم لە بەرانبەر ناسیونالیزم | نوێنەرایەتی ئوروپا پارتی ئازادیی کوردستان\nئەگەر لە سەدەکانی ناوەڕاستدا دین ماکی زاڵ و مەکینەی پێکهێنانی کۆمەڵگا و چەکی پاراستنی ”خۆ” لە ”ئەویتر” بووبێ لە سەدەی نۆزدە بەملاوە ئەم ئەرکە بە ناسیونالیزم سپێردراوە. راستی ئەوەیە کە ئەم دو چەمکە لە دوو قۆناغی باس کراودا کارکردێکی تەواو هاوشێوەیان هەبووە بەو جیاوازییەی کە ئێستا بە هۆی دوور کەوتنەوەمان لە چاخی دین سالاری ئەتوانین باشتر و وردبینانەتر و لە دەرەوەی بابەتەکە سەیری بکەین و هەڵیسەنگێنین و ئاکار و لێکەوتەکانی ببینین و دەستکەوت و خەسارەکانی دەستنیشان بکەین. ئێمە ناتوانین ئینکاری دەستکەوتە ژیارییەکانی سەردەمی دین سالاری بکەین هەروا کە نایشتوانین چاو لەسەر ئەو کارەساتانەش داپۆشین کە دین بەرهەمی هێناوە.\nئەم بابەتە لە بارەی ناسیۆنالیزمیشەوە راستە. بەڵام لەبەر ئەوەی هێشتا لەسەردەمی زێڕینی ناسیۆنالیزم و دەوڵەت نەتەوەکاندا دەژین هەڵسەنگاندنمان بە نیسبەت ئەم بابەتەوە لە هەڵە و خراپ تێگەیشتن بەری نییە. بۆیە رەنگە بەراوردێکی سۆنگەیی و کورتییان بۆ باسەکەمان بە سوود بێت.\nناسیونالیزمی هێرشبەر – ئایینی هێرشبەر\nئەم دوانە لە کارکرددا راست هاوشێوەی یەک کارییان کردوە. هەر وەک چۆن ناسیۆنالیزمی نەتەوەی سەردەست هەوڵی تواندنەوە و داگیر کردنی نەتەوەکانی دیکە دەدا، ئایینی ئاینپەروەرانی سەردەستیش هەوڵی سڕینەوە و لە نێو بردنی ئایین و لەگەڵ ئەوە فەرهەنگ و زمان و … ئەویدیکەی داوە. بۆ نمونە سەیری ئیسلامی شێعەی ئێرانی بکەن کە چۆن پێشتر بە ناوی ئایینی ئیسلام و ئایینزای شێعە هەوڵی داگیرکردن و وەک خۆ لێکردنی دەوربەری خۆی داوە و لە سەد ساڵی رابردووەوە هەتا ئێستا هەمان کار بە ناوی ناسیونالیزمی ئێرانی و پان ئیرانیزمەوە درێژە پێئەدا. (کە لەسەردەمی کۆماری ئیسلامییەوە ئیتر کەڵک لە هەردوو چەکی ئیسلام و ناسیۆنالیزم وەردەگرێ بۆ ئەم مەبەستە)\nناسیونالیزمی بەرخۆدەر – ئایینی بەرخۆدەر\nلە بەرانبەر ئەوەدا ئەمجار باسی جۆرێکیتری ناسیۆنالیزم و ئایین پەروەری دێتە گۆڕێ کە بە هەمان چەک لە بەرانبەر داگیرکەردا هەوڵی خۆ پاراستن و درێژەدان بە ژیانی خۆی دەدا. لێرەدا ئیتر کارکردی ئایین و ناسیۆنالیزم لە چەمکێکی رەش و دزێوەوە ئەگۆڕێ بۆ واتای ”ماف”. واتە ئەمە مافی هەر گروپێکی مرۆڤییە کە لە بەرانبەر داگیرکاریدا خۆ بپارێزێ و بۆ هەر جۆرە خۆ پاراستنێکیش ئەبێ پێش هەموو شتێک چەمک و واتایەکییان پێبێ کە کۆیان بکاتەوە. لەسەردەمی زاڵ بوونی ئاییندا ئەو ”حبل المتین”ە ئایین بوو و لەسەردەمی نوێدا کە وەک پێشتر وترا سەردەمی ناسیۆنالیزم و دەوڵەت نەتەوەکانە ئەو کارکردە بە ناسیۆنالیزم دراوە. رۆژهەڵاتی ناوین بە تێکڕا شەڕی ئاینییان بە ئیسلامی هێرشبەر دۆڕاند و بە زۆر هۆکار کە گرینگترینیان بە ڕای من سست بوونی ورە و نەزانینی کارکردی ئایین لە پاراستنی خۆیاندا و نەتوانینییان بۆ کۆ بوونەوە لە دەوری ئەم هێما گرینگەی خۆیان بوو، سەرەتا شەڕی ئایین و پاشان بە رێژەیەکی زۆر شەڕی فەرهەنگ و زمانیشییان دۆڕاند. بەڵام لە باسی ناسیونالیزمدا لەسەردەمی نوێ بابەتەکە نەیتوانی درێژە بکێشێ. واتە ئومەی ئیسلامی کە هەتا سەردەمی عوسمانی و سەفەوی لە دوو ئومە پێکدەهات لە ناکاو لە بەرانبەر شەپۆلی ناسیونالیزمدا خۆی پێنەگیرا و پارچە پارچە بوو و چەندین دەوڵەت نەتەوەی لێکەوتەوە کە هیچییان بە هیچ شێوەیەک تەنانەت بە هۆی ئایینی هاوبەشیشەوە ئامادە نین واز لە ناسنامەی خۆجێی خۆیان بهێنن و دیمان کە تەنانەت شەڕی ئیسرائیلیش نەیتوانی ببێتەوە هۆی یەکگرتوویی درێژ ماوەی ئومەی ئیسلامی پێشوو و وڵاتانی جۆر بە جۆری ئێستا.\nلێرەوە بەهێزیی ئەم چەمکە بە نیسبەت نوێیەمان بۆ دەرئەکەوێ. رەگی ئایین لە ئاسمانەکان و خەیاڵدایە بەڵام رەگی ناسیونالیزم لە عەرزی ژێر پێی مرۆڤدایە و پێوەندی راستەوخۆی بە ژیان و گوزەران و بیرەوەری و زمان و بوون و نەبوونی ئەوەوە هەیە. سڕینەوەی ئایین لە مێشکی مرۆڤ زۆر ئاسانترە لە سڕینەوەی بیری خۆشویستنی وڵات. کورد لە سەردەمی ئایینی زۆرڤانییەوە هەتا ئێستا چەندین جار ئایینی گۆڕیوە بەڵام قەت نەیانتوانیوە خۆشویستنی ولاتی لە مێشک بسڕنەوە. شایەتی ئەمە ئەو کوردانەن کە لە قەوقاز و خوراسان و لوبنان و ئیسرائیل و هتد لە خاکی دایک دابڕاون بەڵام هێشتا کورد بوون و ئاواتی کوردستانی ئازادییان لە بیر نەچوەتەوە.\nهەر لەم بازنەیەدا ئەتوانین هۆکاری سەرنەکەوتنی کومونیزمی ئەنتەرناسیوناڵیزمیش ببینینەوە. کارکردی کۆمەلایەتی و سیاسی و ژیاری کومونیزم بە تەواوی هاوشێوەی ئایین بوو و هەیە. وێڕای هەموو دروشمە جوانەکانی دیتمان کە خۆی هەر لە نێو خۆیدا دەرەقەتی ناسیونالیزمی نەتەوەکان نەهات و لە کۆتاییشدا کەوتە خزمەت ناسیونالیزمی چینی و روسییەوە. ئێستاکە کومونیزم لە چیندا راست ئەو کارکردەی هەیە کە ئایینزای شێعە لە ئێران هەیەتی واتە پتەوکەری هەستی ناسیونالیستی لە وڵاتێکدا کە لە چەندین نەتەوە پێکهاتووە.\nبیری سڕینەوەی ناسیونالیزمی سیاسی و لابردنی سنوورەکان لە نێوان وڵاتاندا بیرێکی جوانە بەڵام هەتا ئێستا لە خەونێک زیاتر تێنەپەڕیوە. لەم نێوانەدا ئەوەی کە لە هەمووی گرینگترە زانینی ئەوەیە کە ئەگەر بڕیارە کەسێک ناسیونالیست نەبێ، ئەگەر بڕیارە ناسیونالیزمی سیاسی لە دنیادا نەمێنێ سەرەتا ئەبێ لە ناسیونالیزمی هێرشبەرەوە دەست پێبکرێ. هەتا کاتێک کە ناسیونالیزمی ئێرانی بوونی هەیە زۆر بێ واتا و گەمژانەیە کە بە کوردێک بڵێی تۆ نابێ نیشتمان پەروەر بی. ناسیونالیزم بۆ کورد بەهێزترین چەکی بەرگری لە کەرامەت و فەرهەنگ و مێژوو و کەسایەتی خۆیەتی و بێگومان ئەبێ زۆر بوێرانە و بە بێ موجامەلە و ترس باسی لێوە بکات و خۆی لەگەڵ دنیای دەوروبەری یەکلا بکاتەوە.\nمۆدێڕنترین بەرپەرچدانەوەی ناسیونالیزمی نەتەوەکانی ژێردەستە ئەو قەلە نەرمە بڕانەن کە پاساوییان بۆ دژایەتی ئەم ناسیونالیزمە ئەوەیە کە :ئەگەرچی مافی دیاری کردنی چارەنوس مافێکی سەرەتاییە بەڵام گەیشتن بەم مافە بە دەریای خوێندا تێئەپەڕێ کەواتە ئەبێ ئەو نەتەوانە واز لەم مافە بێنن و سەرەتا هەوڵ بدەن کە ئێران و پاشان ناوچەکە دیموکراتیزە بکەن و دوای هەموو ئەمانە ئیتر هەر پێویست بە مافی دیاری کردنی چارەنوس نامێنێ هەتا کەسێک داوای بکا.\nبەڵام ئەم سەفسەتە کە بێگومان بیری پان ئێرانیزمی بە دەمامکی ئاشتیخوازی لە پشتە باس لەوە ناکا کە لە کاتێکدا کە مافێک لە کەسێک زەوت ئەکرێ بۆ سەندنەوەی ماف روو لەو کەسە ناکرێ کە مافی پێشێلکراوە و لە خوێن و شەڕ ناترسێنرێ بەڵکوو روو دەکرێتە داگیرکەر. ئەمە چ جۆرە ئاشتیخوازییەکە کە ناڕاستەوخۆ پشتگیری ناسیونالیزمی هێرشبەر و داگیرکار دەکا و ماف بە خاوەن ماف رەوا نابینێ و هەتا ئاستێک ئەڕواتە پێشەوە کە هەرچەشنە دەنگێکی ناسنامەخواز بە شەڕخواز لە قەڵەم دەدا و راستەوخۆ جێگای مافخۆر و مافخوراو دەگۆڕێ؟\nبە پێچەوانەوە، هەروا کە لێنین ئاماژەی پێکردوە ”ناسیونالیزمی نەتەوە بندەستەکان هەڵگری ناوەرۆکی دیموکراتیکە” و هەرچەشنە بەرنگار بوونەوە و دژایەتییەکی ئەم ناوەرۆکە دیموکراتیکە لە کانگای ناسیونالیزمی هێرشبەرەوە سەرچاوە دەگرێ تەنانەت ئەگەر خاوەنەکەی خۆی بەو پێناسەیە نەناسێنێ.


دکتۆر کەمال میراودەلی: فەلسەفەی من. بەشی بیستەم. | wtarikurd\nنوسینی : دکتۆر کەمال میراودەلی | 01.09.2017 8:05 PM | بەشی: فەلسەفە | بێ کۆمێنتە\nمیتافیزیکای پێناسە لە نێوان گەوهەر و فۆرم دا\nلەم بەشەدا ئەرستۆ پرسی پێناسە بە پێوەندیی بە ماددەو فۆرم و پارچەکانی فۆرم (جەستە) لە ڕوانگەیەکی میتافیزیکییەوە شیدەکاتەوەو دەری دەخا کامیان بەشیکی گەوهەریی پێناسەن.\nA problem: if, in general, the coupling of two terms is not a definition (and so not a formula of an essence), how can entities like snub be defined? For snubness is not just concavity – a quality – but concavity in a nose. But if ‘pale man’ has no essence, why should ‘snub’ – i.e., ‘concave nose’ – have one? For in both cases, we have:\nگرفتێک [ئەوەیە] کە ئەگەر بە گشتیی جووتکردنی [پێکەوە بەستنی] دوو زاراوە (وشە) پێناسە نەبێت، ( هەروەها شێوەبەندیی گەوهەرێک نەبێت) ئەوە چۆن بووە، وەک لووتخواری پێناسە بکرێت؟ چونکە لوتخواریی تەنیا خوارییەک نییە – سیفەتێک نییە- بەڵکو خواریی لوتە. بەڵام گەر مرۆڤی ڕەنگزەرد گەوهەری نەبێت، بۆ دەبێ خواریی هەیبێت؟ چونکە لە هەر دوو ڕەوشەکەدا ئەوەی هەمانە بریتییە لە:\nشتێک (ماکێک یان پارچەیەکی ماکێك) + سیفەتێک\nبۆ خوێندنەوەی تەواوی بابەتەکە، کلیک بکەرە سەر فەلسەفەی من، بەشی بیستەم


لەمساڵدا 49 پێشێلکاری بەرامبەر 36 رۆژنامەنووس و دەزگای راگەیاندن ئەنجامدراوە - باسک نێت\nدەستپێك/ هەواڵ/ كوردستان/لەمساڵدا 49 پێشێلکاری بەرامبەر 36 رۆژنامەنووس و دەزگای راگەیاندن ئەنجامدراوە\nBalen Ibrahim 2021-05-03\nسەنتەری میترۆ بۆ داکۆکی لە مافی رۆژنامەنووسان، ئاماری پێشێلکارییەکان بەرامبەر بە ڕۆژنامەنووسان بڵاوکردەوە و رایگەیاند، لەمساڵدا ٤٩ پێشێلکاری لە هەرێمی کوردستان بەرامبەر رۆژنامەنووس و دەزگاکانی راگەیاندن ئەنجامدراوە.\nلە کۆنگرەیەکی رۆژنامەنووسیدا نوێنەری سەنتەری میترۆ بۆ داکۆکی لە مافی رۆژنامەنووسان رایگەیاند، ئاماری پێشێلکارییەکان لە چوار مانگی سەرەتای ئەمساڵ بەراورد بە چوار مانگی سەرەتای ساڵی رابردوو بەڕێژەی ٥٠٪ دابەزیوە.\nئاشکراشیکرد، لە ١ی١ی٢٠٢١ەوە تاوەکو ٣٠ی٤ی٢٠٢١، ٤٩ پێشێلکاری بەرامبەر بە ٣٦ رۆژنامەنووس و دەزگای راگەیاندن لە هەرێم ئەنجامدراوە.\nروونیشیکردەوە، لەو ژمارەیە، ٢٣ حاڵەت رێگری لە رووماڵکردن بووە، ١٥ حاڵەت هێرش و هەڕەشە و سوکایەتی، ٦ حاڵەت زەوتکردنی کەلوپەلی رۆژنامەوانی و پێنج حاڵەتیش دەستبەسەرکردنی رۆژنامەنووس بەبێ بڕیاری دادگا بووە.\nراشیگەیاند، ئەو پێشێلکاریانە دەخەنە بەردەم رای گشتی و حکومەتی هەرێمی کوردستان بەوهیوایەی کە لە داهاتوودا ئەو پێشێلکاریانە لە هەرێم کۆتاییان پێبێت و رێز لە رۆژنامەنووس و رای جیاواز بگیرێت.\nنوێنەری سەنتەری میترۆ بۆ داکۆکی لە مافی رۆژنامەنووسان داواشی لە دادگای تەمیز کرد، بڕیارەکەی دادگای تاوانەکانی هەولێر بۆ سزادانی پێنج چالاکوان و رۆژنامەنووسەکەی بادینان هەڵبوەشێنێتەوە و ئازادیان بکات.\nئاماژەی بەوەشکرد، وەک سەنتەری میترۆ دژی هەموو جۆرە جیاکارییەکن لە کەناڵەکانی راگەیاندن و دەخوازن زانیاری بۆ هەمووان دەستبەر بکرێت و رێگە بە هەموو میدیاکان بدرێت بەبێ بەربەست رۆماڵی ئەو رووداوانە بکەن کە بۆ هاوڵاتیان گرنگن.


یه‌كێتی وه‌به‌رهێنه‌ران: عه‌بدوستار مه‌جید سه‌ركه‌وتوترین وه‌زیری حكومه‌تی هه‌رێمه\nوته‌بێژی یه‌كێتی وه‌به‌رهێنه‌ران: له‌كابینه‌ی هه‌شتی حكومه‌تی هه‌رێم دا عه‌بدوستار مه‌جید سه‌ركه‌وتووترین وه‌زیربووه.\nیاسین مه‌حمود وته‌بێژی یه‌كێتی وه‌به‌رهێنه‌رانی كوردستان ڕایگه‌یاند" به‌رهه‌می ناوخۆ زیادی كردووه و ئه‌وه‌ش جێگای ده‌ست خۆشییه، ده‌خوازین پلانی ساڵی داهاتوو وه‌زاره‌تی كشتوكاڵ بۆ ئه‌وه‌بێت كه ئه‌م به‌رهه‌مانه به‌پیشه‌سازی بكرێن.\nوته‌بێژی یه‌كێتی وه‌به‌رهێنه‌رانی كوردستان ده‌ڵێت" له‌كابینه‌ی هه‌شتی حكومه‌تی هه‌رێم دا عه‌بدوستار مه‌جید سه‌ركه‌وتنی به‌ده‌ست هێناوه ئێمه له‌یه‌كێتی وه‌به‌رهێنه‌ران هه‌ژده پێوه‌رمان داناوه و به پێی ئه‌و پێوه‌رانه سه‌ركه‌وتووترین وه‌زیری حكومه‌تی هه‌رێم له‌سه‌ره‌تای كابینه‌كه‌وه تاكوئێستا وه‌زیری كشتوكاڵ و سه‌رچاوه‌كانی ئاوه بۆیه شایه‌نی پێدانی خه‌ڵاتی ئاڵتونیه".\nله‌به‌رامبه‌ر بوژانه‌وه‌ی به‌رهه‌می ناوخۆ پێویسته هه‌موان دوعای خێر بۆ عه‌بدوستار مه‌جید بكه‌ین.\nهاوكات له‌ڤیستیڤاڵی هه‌نار له هه‌ڵه‌بجه ڕێكخراوه‌كانی ئه‌و شاره خه‌ڵاتی ڕێزلێنانیان به‌خشیه وه‌زیری كشتوكاڵ و سه‌رچاوه‌كانی ئاوی حكومه‌تی هه‌رێمی كوردستان له‌پای خزمه‌تكردنی جوتیاران و به‌رهه‌می ناوخۆ.


بورج - ویکیپیدیا، ئینسایکڵۆپیدیای ئازاد\nبورجی ئیفێل لە پاریس، فەڕەنسا\nتۆکیۆ سکای تری(داری ئاسمان)لە تۆکیۆ، ژاپۆن، بەرزترین بورجی جیھان.\nبورجی CN (شەشەمین بڵندترین بورجی جیھانە لەکاتی ئێستا ٢٠١٦) تۆرینتۆ، ئۆنتاریۆ، کەنەدا.\nبورج لە تەلارسازی ئیسلامیدا، بانگبێژگەیەکی کۆن بوە لەناو مزگەوتی ئوقبەی کوڕی نافیع ،بە مزگەوتی گەورە ناسراوە لە کەیرەوان، تونس.\nبورجەکی ڕۆمانی لە کۆڵۆگنا کە بە نیگار نەخش کراوە.\nبورج، تاوەر یان کەلوو ساختمانێکە کە ھەموو کات بەرزاییەکەی لە پاناییەکەی زۆرترە. زۆر جاران وەک ھێما بە مەبەست دروست دەکرێت، بورجەکان تایبەتمەندی خۆیان ھەیە، ھەریەکەیان بۆکاری تایبەت دروست دەکرێن، لەڕۆژگاری ئەمڕۆماندا زۆڕینەیان بەمەبەستی گەیاندن دروست دەکرێت، بەھۆی ھەبونی ئامێڕی بێ تەل، جگە لەمە توانا و دەسەڵاتی وڵاتەکەی پێ نیشان دەدرێت.\nلەبنەڕەت دا بورجەکان ھەر بە باڵاخانە پۆڵێن دەکرێن چونکە وەک ئەوان دەردەکەون، بەڵام ھاوڵاتی تێدا نیشتەجێ ناکرێت، بەلکو بەمەبەستی تایبەتی دروست دەکرێن، کاری سەرەکی بورجەکان چاودێریە ئەمیش بەھۆی بەرزی و بڵندی قەبارەکەیەتی، وەک چاودێری دەریا و زەڕیاکان، و چاودێڕی ئاسمان و جولەی فڕۆکەکان و چاودێڕی سەربازی و زۆڕ جاریش بەھۆکاری ڕامیاری دروست دەکرێت تا وەکوو وڵاتەکە توانای خۆی لە بواری ھێز و ھونەر و ئەندازە و بەھێزی شارەکانی نیشان بدات.\nبورج دەکرێت لە شێوەی پەیکەرێکی ھونەری خۆی بنوێنێت، یان لەپاڵ تەڵارێکی بەرزەوە دروست بکرێت یانیش لە بانی باڵاخانەیەکەوە دروست بکرێت بۆ نیشاندانی ڕووی باڵاخانەکە.\n١ بنەچەی ناونانی\n٣ ھونەری دروستکردنی\n٥.٢ قوڵە سەربازیەکان\nلە زمانی ئینگلیزی کۆندا پێی وتراوە (torr)وە لەفەڕەنسی کۆنیش بە(tor) ھاتووە، کە ھەردوو وشەکە لە بنەڕەت دا یۆنانین، کەبەھۆی نوسینی لاتینیەوە ھاتونەتە ناو زمانە ھیندۆ ئەوروپاییەکانی باکور، کە بەواتای تەپۆڵکەی بەرز ھاتوە، بەڵام لەزمانی کوردی وشەی قوڵە(qulle) زۆڕ لەکۆنتر بەکارھاتوە ٫بەرامبەر ترۆپک و قوڵەی چیاکان یاخود لوتکەی شاخە بەرزەکان بەکارھاتوە٫کە بۆکاری چاودێری پەنایان بۆ بەرزی چیاکان بردوە٫ھەربەھۆی ھەبونی چیای بەرز و زۆڕ پیویست نەبونی کورد بە دروست کردنی قوڵە دەبینین میژوویەکی دەوڵەمەندی نیە لەم بوارەدا.\nکۆنترین بورج لە مێژووی مرۆڤایەتی دەگەڕێتەوە بۆ سەردەمی مێژووی دێڕین (پێش مێژوو)، کە بریتیە لە بورجی ئەریحا (٨٠٠٠ پ. ز) وەھەندێ بورجی تر وەک بورجەکانی سۆمەڕی کە بە زیگورات ناسراون (٤٠٠٠ پ. ز) وەک زیگورات ئور، ھەروەھا قوڵەی بابل (٢٠٠٠ پ. ز) کە بە بەرزترین بورجی ھەموو جیھان دادەنرێت بۆ کاتی مێژووی دێڕین (پێش مێژوو).\nھەندێ لە نموونەی زیندووترمان ھەیە وەک قەڵای (broch) لە سکۆتلاند ، کە لە ڕۆمانی فینیقیەکانەوە ئەم ڕۆشەنبیریەیان وەرگرتبوو بۆ چاودێری قەڵا و دەریاکان و دیوار و پەرژینی شارەکانیان، نمونەیەکی تر شاری مۆکادۆر لە مەغریبی ئەمڕۆ، کە لەھەزارەی یەکەمی پێش زایین دروست کراوە، ناوی شاڕەکەی لە زمانی فینیقی وەڕگیراوە کە بەواتای بورج دێت، ڕۆمانەکانیش بورجیان بۆ چاودێری کۆشک و شارەکانیان بەکاریان ھێناوە وەک بورجی کۆشکی دیۆکلیتیانوس لە کڕواتیا(٣٠٠ ز)، دیوارە پەرژینی وڵاتی چین (٢١٠ پ. ز) کە بۆ پاسەوانکردن و چاودێری کردنی سنوری تەواوی وڵاتەکە دروست کراوە.\nنمونەی زۆرتر ھەن وەک بورجی پیزای لار لە ئیتالیا (١١٧٣)و دوو بورجەکەی پۆڵۆنیا(١١٠٩) و بورجەکانی ھێمالایا لەبانەکانی تیبت (سەدەی ١٤).\nدەروازەی ئەندازیاریی شارستانی\nوەرگیراو لە «https://ckb.wikipedia.org/w/index.php?title=بورج&oldid=784707»\nدەروازەی ئەندازیاریی شارستانی/وتارە پەیوەندیدارەکان\nئەم پەڕەیە دواجار لە ١٩:٥٨ی ١٤ی ئایاری ٢٠٢١ نوێ کراوەتەوە.


حیزب و لایه‌نه‌كانی كوردستانی خۆرهه‌ڵات ئێعدامی زیندانیانی عه‌قیده‌تی و سوننی مه‌زهه‌بییان به توندی مه‌حكوم كرد | Roji Kurd ڕۆژی کورد\nHome ڕۆژهه‌ڵاتی ناوه‌ڕاست ئێران حیزب و لایه‌نه‌كانی كوردستانی خۆرهه‌ڵات ئێعدامی زیندانیانی عه‌قیده‌تی و سوننی مه‌زهه‌بییان به...\nحیزب و لایه‌نه‌كانی كوردستانی خۆرهه‌ڵات ئێعدامی زیندانیانی عه‌قیده‌تی و سوننی مه‌زهه‌بییان به توندی مه‌حكوم كرد\nچوار لایه‌نی كوردستانی ڕۆژهه‌ڵات به ده‌ركردنی به‌یاننامه و ڕاگه‌یه‌ندراو به شێوه‌ی جیا جیا له سێداره‌دانی زیندانیانی سوننی مه‌زهه‌بی ڕه‌جایی شاری كه‌ره‌جیان مه‌حكووم كرد .\nحیزبی دێموکراتی کوردستانی ئێران ، كۆمەڵەی زەحمەتكێشانی كوردستان ، یەکێتیی دیموکراتی کوردستان و سازمانی خەبات ی كوردستانی ئێران به بڵاو كردنه‌وه‌ی به‌یاننامه و ڕاگه‌یه‌ندراو ، ئێعدامی به كۆمه‌ڵی زیندانیانیان له لایه‌ن ڕژیمی ئێرانه‌وه مه‌حكووم كردووه .\nدەفتەری سیاسیی حیزبی دێموکراتی کوردستانی ئێران له‌و پێوه‌ندییه دا ڕاگه‌یه‌ندراوێكی به‌م چه‌شنه ده‌ركردووه :\nبەپێی ئەو هەواڵانەی کە لە ڕاگەیەنە گشتییەکانی کۆماری ئیسلامیدا بڵاو کراونەتەوە، ڕۆژی سێشەممە ١٢ی گەلاوێژی ١٣٩٥ی هەتاوی بەرانبەر بە٢ی ئاگۆستی ٢٠١٦ی زایینی، ڕێژیمی کۆماری ئیسلامیی ئێران، ژمارەیەک لە زیندانیانی کوردی “ڕەجایی شاری” شاری کەرەجی ئیعدام کردووە.\nهەرچەند لە ڕاگەیاندراوی دادگوستەری پارێزگای کوردستان، کە لە تەلەڤزیۆنی ئەو پارێزگایە بڵاو کرایەوە، ئاماژە بە ژمارەی ئەو ئێعدام‌کراوانە نەکراوە، بەڵام هێندێ هەواڵ لە دەست دایە کە ژمارەی ئێعدام‌کراوەکان لە دە کەس زیاتر نیشان دەدات.\nڕێژیمی کۆماری ئیسلامیی ئێران، هەر لە سەرەتای هاتنەسەر کاریەوە و ئێعدامی ئازادیخوازان، ڕۆڵەکانی کورد، جیابیران، پەیڕەوانی ئایین و ئایینزاکانی دیکە و بەگشتی پێشێل‌کردنی مافی مرۆڤی بە شێوەیەکی سیستماتیک و بەربڵاو بەڕێوە بردووە و بۆ ئێعدامی هەر کامیشیان تۆمەتی جۆراوجۆری دوور لە ڕاستی وەپاڵ داون، بەڵام ئەو ڕەوتە لەم دوایانەدا ڕووی لە زیادبوون کردووە، ئەویش لە حاڵێکدایە کە داوای بنەماڵەی ئێعدام‌کراوان بۆ دوایین دیدار، داخوازی پارێزەری ئەوان بۆ پێداچوونەوە بە حوکمەکەیان و نامە و داوای ماموستایانی ئەهلی سوننەت بۆ خامنەیی و چەند دەزگایەکی حکومەتی وەڵامێکیان پێ نە دراوەتەوە. ئیعدام‌کردنی ئەو کۆمەڵە لە ڕۆڵەکانی نەتەوەی کورد لە ڕۆژی سێشەممە١٢ی گەلاوێژ لە کاتێکدا بەڕێوە چوو کە بزووتنەوەی کورد لە کوردستانی ڕۆژهەڵات ڕوو لە گەشە و پەرەگرتنە و ناڕەزایەتی لە ڕێژیم و دەزگا سەرکوتکەرەکانی لە لوتکەی خۆی دایە، ڕێژیم پێی وایە کە بەم شێوەیە دەتوانێ خەڵک چاوترسێن بکا، لە بەشداری ئەوان لە خەبات پێشگیری بکات.\nحیزبی دێموکراتی کوردستانی ئێران وێڕای مەحکووم‌کردنی ئێعدامی ئەم کۆمەڵە لە ڕۆڵەکانی کورد بە هەر بەهانە و تۆمەت وەپاڵدانێک، داوا لە ڕێکخراوەکانی داکۆکیکار لە مافی مرۆڤ و ڕێکخراوە نێونەتەوەییەکان دەکات کە لە هەر ڕێگایەکی مومکینەوە هەوڵی ڕاگرتنی ئیعدام لە لایەن کۆماری ئیسلامیی ئێرانەوە بدەن و بەرانبەر بە نا عداڵەتییەکانی دەزگای قەزایی ڕێژیم و دەرکردنی حوکمی ناڕەوا ئیعتراز بکەن.\nهه‌روه‌ها كۆمەڵەی زەحمەتكێشانی كوردستان له ڕاگه‌یه‌ندراوه‌كه‌ی دا داوای لە رێكخراوەكانی نێوەدەوڵەتییەكانی مافی مرۆڤ‌و رای گشتیی ئێران‌و كوردستان دەكەین بەرامبەر بەم جینایەتەی كۆماری ئیسلامی بێدەنگ نەبن ، ده‌قی ڕاگه‌یه‌ندراوه‌كه به‌م شێوه‌یه :\nئەمرۆ سێشەممە 12ی گەلاوێژ زیاتر لە 20 زیندانیی سوننی مەزهەب، بەتاوانی بیری جیاواز، لەزیندانی رەجایی شار كۆمەڵكوژ كران. هاوكات مەترسی لەسێدارەدانی 17 زیندانیی دیكەی سوننی مەزهەب لەزیندانەكانی رژیم لەئارادایە.\nلەسێدارەدانی زیندانیانی سیاسی‌و بیرجیاواز بە هەر بیانو‌و و تۆمەتێك ناڕەوا‌و نائینسانییە‌و بە توندی مەحكومی دەكەین. كۆماری ئیسلامی بەم كارە بەنیازی دروستكردنی شەڕێكی مەزهەبی لەنێوان گەلانی ئێراندایە‌و بە ئەنجامدانی تاوانەش جارێكی دیكە سیمای دژە مرۆیی‌و ستەمكاری كۆماری سێدارەی ئیسلامی بۆ جیهان‌و هەموو خەڵكی ئێران ئاشكرا بوو.\nجارێكی دیكە لەسێدارەدانی زیندانیانی سیاسی – عەقیدەتی لەلایەن كۆماری ئیسلامی مەحكوم دەكەین‌و داوا لە رێكخراوەكانی نێوەدەوڵەتییەكانی مافی مرۆڤ‌و رای گشتیی ئێران‌و كوردستان دەكەین بەرامبەر بەم جینایەتەی كۆماری ئیسلامی بێدەنگ نەبن.\nهه‌ر له‌و باره‌وه یەکێتیی دیموکراتی کوردستان سەبارەت بە لە سێدارەدانی چالاکانی سونە مەزهەب په‌یامێكی له‌و پێوه‌ندییه دا بڵاو كردۆته‌وه كه ده‌قی په‌یامه‌كه به‌م چه‌شنه‌یه :\nڕۆژی سێشەممە ٢/٨ کۆماری ئیسلامی ئێران ٢١ زیندانی سونە مەزهەبی لە زیندانی ڕەجایی شاری کەرەج لە سێدارە دا، وەک یەکێتیی دیموکراتی کوردستان هەر جۆرە لە سێدارەدانێک ئیدانە دەکەین و خوزیارین کە بڕیاری لە سێدارەدان بۆ هەمیشە لە ژیانی مرۆڤایەتی بسڕێتەوە تایبەت ئەوەی کە سزای سێدارەدان بە سەر لایانگرانی بیر و بۆچوونی سیاسی و ئایینی جیاوازدا سەپێنرابێت بە ناڕەواترین سزای دەزانینن و خوازیاری ڕاگرتنی ئەو جۆرە سزایەین و ئەم لە سێدارەدانانەی دواییەش بە توندی ئیدانە دەکەین و بە تێکدانی ژیانی ئاشتیانەی خەڵکی دەزانین لە وڵاتی ئێراندا .\nهاوكات بابەشێخ حوسەینی بەرێوەبەری گشتی سازمانی خەباتی كوردستانی ئێران له نامه‌یه‌ك دا بۆ بان كی مۆن نووسیویه‌تی :\nبەرێز بانكی مۆن، سكرتێری رێكخراوی نەتەوە یەكگرتوەكان!\nبە پێویستی دەزانم بە ئاگاداریتان بگەێنم رژیمی دەسەڵاتدار لە ئێران بە شێوەییكی بەر‌بلاو دەستی داوەتە ئیعدامی لاوەكانی كورد و زیندانیانی عەقیدەتی و سیاسی. لە چەند رۆژی رابردوودا حوكمی ئیعدامی بۆ چەندین لاوی كورد بە تاوانی تەبلیغ بۆ مەزهەبی سوننی دەركردوە، كە بە پێی زانیارییەكان سێ شەممە 2ی ئوت 36 كەس  لە زیندانی رەجایی شار گوێزراوەنەوە بۆ شوێنێكی نادیار. لە بڵاوكراوەیەكدا مەحمود ئەمیری موقەدم، ووتە بێژی بە ناو رێكخراوی مافەكای مرۆڤ لە ئیران رایگەیاند: وەزارتی ئیتلاعات لە پێوەندی لە گەڵ كەس و كاری زیندانیانەكانی ئەهلی سوننەت داوای لێكردووون بۆ وەرگرتنەوەی تەرمی ئیعدام كراوان سەردانی پزیشكی قانونی كەهریزەك بكەن.\nئەو زیندانیانە لە كاتێك دا حوكمی ئیعدامیان بەسەر داسەپاوە كە تەنیا بە هوی پەیرەوی كردن لە مەزهەبی سووننە و چالاكی مەزهەبی دەستبەسەر كراون و پرۆسەی دادگایی كردنەكانیشیان بە شێوەی ناقانونی و بە بێ ئەوەی دەرفەتی هیچ داكۆكیەكیان پێ بدرێ و لە پشت دەرگا داخراوەكانەوە بەرێوەچووە.\nئیمە لە سازمانی خەبات ی كوردستانی ئێران، وێرای مەحكوم كردنی حوكمی ئیعدامی كەسانی بێ تاوان و بە هوی بیروباوەر و عەقیدە لە لایەن بێدادگاكانی رژیمی ئێران، داوا لە رێكخراوی نەتەوەیەكگرتوەكان و ناوەندە جیهانیەكانی پارێزەری مافی مرۆڤ و حكومەتە دیموكراتیكەكانی جیهان دەكەین لە گەڵ مەحكوم كردنی ئەو ئیعدامانە،بۆ كۆتایی هێنان بە ئیعدام لە ئێران و كۆتایی هێنان بە پێشێل كردنی سەرەتایی ترین مافەكانی مرۆڤ هەنگاوی بە پەلە و جیددی هەڵگرن.\nپێویسته بگوترێ كه به‌یانیی ڕۆژی سێشه‌ممه ١٢ی گه‌لاوێژی ١٣٩٥ی هه‌تاوی ، لانی كه‌م ٢٥ زیندانیی سوننی مه‌زهه‌ب به ناوه‌كانی « كاوه وه‌یسی ، تالیب مه‌لیكی ، بێهرووز شانه‌زه‌ری ، كاوه شه‌ریفی ، ئاره‌ش شه‌ریفی ، كه‌یوان مۆئمێنی فه‌ر ، وریا قادری ، عالم به‌رماشتی ، به‌همه‌ن ڕه‌حیمی ، موختار ڕه‌حیمی ، یاوه‌ر ڕه‌حیمی ، شاهۆ ئیبراهیمی ، ئومید په‌یوه‌ند ، ئیدریس نێعمه‌تی ، ئه‌حمه‌د نه‌سیری ، فه‌رزاد هونه‌رجوو ، ئه‌مجه‌د ساڵحی ، محه‌ممه‌د غه‌ریبی ، شه‌هرام ئه‌حمه‌دی ، كه‌یوان كه‌ریمی ، ئومید مه‌حموودی ، پووریا محه‌ممه‌دی ، حیكمه‌ت عێڕاقی و هه‌مزه عێڕاقی و عه‌لی عێڕاقی » له به‌ندیخانه‌ی ڕه‌جایی شاری كه‌ره‌ج ئێعدام كراون\nPrevious articleگەڕانەوەی قاسم سلێمانی بۆ عێراق و مەترسیی کوشت و بڕی خەڵکی مەدەنی\nNext articleدادگای پێداچوونەوەی ٢ چالاکی مەدەنیی کورد و ٢ چالاکی ئێرانی بەڕێوە چوو


ئه‌مریكا به بڕی زیاتر له 2 ملیار دۆلار چه‌ك به كۆریای باشوور ده‌فرۆشێت\nوێستگه نیوز - وه‌زاره‌تی به‌رگری ئه‌مریكا ئاشكرایكرد كه بڕیاریداوه به بڕی 2.6 ملیار دۆلار چه‌ك به كۆریای باشوور بفرۆشێت.\nوه‌زاره‌تی به‌رگری ئه‌مریكا رایگه‌یاند كه به بڕی 2.6 ملیار دۆلار چه‌ك به كۆریای باشوور ده‌فرۆشێت كه شه‌ش فڕۆكه‌ی چاودێری ده‌ریایی له جۆری پوسایدن پی 8 ئی و 64 موشه‌كی دژه موشه‌كی بالیستی له جۆری پاتریۆت له خۆده‌گرێت.\nده‌زگای هاریكاری به‌رگری سه‌ر به وه‌زاره‌تی به‌رگری ئه‌مریكا له‌وباره‌وه ده‌ڵێت: "فڕۆكه‌كانی پوسایدن كه كۆمپانیای بۆینگ دروستی ده‌كات و به‌كارده‌هێنرێت بۆ چاودێریكردنی ژێرده‌ریاییه‌كان و ئه‌ركه‌كانی چاودێریی ده‌ریایی نرخه‌كه‌ی 2.1 ملیار دۆلاره".\nئاماژه‌شی به‌وه‌دا كه "سیستمی مووشه‌كی پاتریۆت كه وا دروستكراوه به‌رپه‌رچی موشه‌كی بالیستی بداته‌وه و نرخه‌كه‌ی 501 ملیۆن دۆلاره".\nده‌زگاكه روونیشیكرده‌وه كه "ڕۆژی پێنجشه‌ممه به كۆنگرێس راگه‌یه‌ندراوه كه یارمه‌تی كۆریای باشوور ده‌ده‌ن په‌ره به توانا به‌رگرییه موشه‌كییه‌كانی بدات و پشتیوانی له ئامانجه‌كانی ئاسایشی نیشتیمانی ئه‌مریكا بكات له‌ڕێی توانا ده‌ریاییه‌كانی سیئۆله‌وه".\nله ئێستادا كۆریای باشووری هاوپه‌یمانی نزیكی ئه‌مریكا له‌گه‌ڵ كۆریای باكووردا گفتوگۆ ده‌كه‌ن به مه‌به‌ستی باشكردنی په‌یوه‌ندییه‌كانی نێوانیان، هاوكات واشنتۆنیش هه‌وڵێكی سیاسیی هاوشێوه ده‌دات به مه‌به‌ستی داماڵینی چه‌كی ئه‌تۆمی له نیمچه دوورگه‌ی كۆریا.\nئه‌م بابه‌ته 1401 جار خوێنراوه‌ته‌وه\nمایک پۆمپیۆ: پابەندین بە گرەنتی پاراستنی هاوبەشەکانمان لە یەکە خۆجێیەکانی باکووری سووریا\nڤیدیۆ.. ساتی دەستبەسەکردنی کەشتیە بەریتانییەکە لەلایەن سوپای پاسدارانەوە\nله‌بری ڤیزای حه‌ج، ڤیزای ئاهه‌نگیان پێدرا\nسوپای پاسداران: ئێوارەی ئەمڕۆ دەستمان بەسەر کەشتییەکی بەریتانیدا گرتوە لە گەروی هورمز\nتڕەمپ و پۆتن نیگەرانی خۆیان راگەیاند بەرامبەر دەستبەرداگرتنی کەشتییەکەی بەریتانیا لەلایەن ئێرانەوە\nبومەلەرزەیەک پایتەختی یۆنانی هەژاند


پارێزه‌ری كه‌یسه‌كه: له‌سه‌ر شیری ساخته سكاڵا له‌سه‌ر كۆمپانیایه‌ك تۆمار ده‌كه‌ین\nكۆمپانیایه‌ك له‌شارى هه‌ولێر ماوه‌ى دوو ساڵه شیرى دیالاك ساخته ده‌كه‌ن و به‌هۆى ئه‌وه‌شه‌وه ده‌ستبه‌سه‌ر كارگه و 24 هه‌زار كارتۆن شیردا گیراوه، كۆمپانیاى رێگه‌پێدراویش سكاڵا له‌سه‌ر ئه‌و كه‌سانه تۆمار ده‌كات، كه شیره‌كه‌یان ساخته كردوه.\nله‌وباره‌یه‌وه به‌شدار حه‌سه‌ن پارێزه‌ری كۆمپانیای قوباد، كه بریكارى سه‌ره‌كى شیرى دیالاكه له عیراقدا، رایگه‌یاند، ماوه‌ی دوو ساڵه كه‌سانێك شیری جۆری دیالاك ساخته‌ده‌كه‌ن و له‌بازاڕه‌كانی هه‌رێم به‌سه‌ر ده‌رمانخانه و ماركێته‌كاندا دابه‌شى ده‌كه‌ن.\nوتیشی "ئه‌و كۆمپانیه‌یه‌ی كاره‌كه‌ی كردوه له ده‌وروبه‌ری هه‌ولێره، مۆڵه‌تی دامه‌زاندنی نییه و شیره‌كه له ئێرانه‌وه ده‌هێنێت و له‌وێ له كارتۆنی ساخته‌ى ده‌كه‌ن پاشان له بازاڕه‌كاندا ساغیده‌كه‌نه‌وه، له كاتی ده‌ستبه‌سه‌رداگرتنی كارگه و كۆمپانیاكه‌ش، 24 هه‌زار كارتۆن شیر ده‌ستی به‌سه‌رداگیراوه، سه‌ره‌ڕای برێكی زۆر له كارتۆنی ساخته و شیر".\nپارێزه‌ری كۆمپانیای قوباد رونیشیكرده‌وه، نوێنه‌ری راسته‌قینه‌ی كۆمپانیای دیالاك رایسپاردون وه‌ك پارێزه‌رى تایبه‌ت به‌كه‌یسه‌كه سكاڵا له‌سه‌ر ئه‌و كه‌سانه تۆمار بكه‌ن، كه ئه‌و شیره‌یان ساخته كردوه، دادگاش بڕیاری داوه شیره ساخته‌كه ره‌وانه‌ی تاقیگه بكرێت به‌مه‌به‌ستی پشكنین و فه‌رمانی ده‌ستگیركردنیش بۆ ئه‌و كه‌سانه ده‌رچوه، به‌ڵام تائێستا كه‌س ده‌ستگیرنه‌كراوه.


میدیای سەربەخۆ و ئازاد.. درۆیەكی گەورەیە\nبەرهەم عەلی 22/04/2021\nئیدی ئەو زەمانە بەسەر چوو، خوێنەری كورد باوەڕ بە درۆی (بوونی میدیای سەربەخۆ و بێلایەن) بكات، ئەو سەردەمە گوزەشت میدیا و رۆژنامەكانی هەرێمی كوردستان بەسەر (حزبی و سێبەر و ئەهلی)دا پۆلێن بكرێن، چونكە هەر لە بنەڕەتەوە پەتی درۆی (بوونی میدیای سەربەخۆ و ئازاد) كورت بوو، لە هەرێمی كوردستان، ئازادیی رۆژنامەگەری تا ڕادەیەكی باش هەبووە و تا ئێستاش هەیە، میدیای ئەهلییش هەیە لەڕووی خاوەنداریی یاساییەوە، بەڵام رۆژنامە و میدیای سەربەخۆ و ئازاد، نەبووە و نیە.\nكە ئەم دێڕانە دەنووسم، خودی خۆم لە هەموو كەس زیاتر پێم خۆش بوو، لە كوردستان میدیا و رۆژنامەی ئازاد هەبوایە، باوەڕیشم وایە میدیای ئازاد كۆمەڵگەیەكی ئازاد بنیات دەنێ و یەكێكە لە فاكتەرە گرنگەكانی پەرەسەندنی پرۆسەی دیموكراسی و هێدی هێدی دروستكردنی كۆمەڵگەیەكی سڤیلسالاری و هەڵكەوتوو و دەركەوتوو و پێشكەوتوو، بەڵام كە نەبێ قوڕی كوێ بكەین بەسەرماندا!\nبەكورتی میدیای سەربەخۆ و بێلایەن و ئازاد، بریتیە لەو میدیایەی كە لەڕووی ئابوورییەوە خۆی خۆی دەژیێنێت، واتە بزنسێكی خودبژێو و بەداهات و بەقازانجە، میدیایەكە كە لەنێو پێشكەشكردنی خزمەتگوزاریی هەواڵ و زانیارییدا، لە داڕشتن و بڵاوكردنەوە و پەخشكردن و دیڤچووندا، كاریگەریی حكوومەت و حزب و دەسەڵاتداران و بەرپرسان و دامودەزگا سیاسی و سەربازی و ئەمنییەكانی بەسەرەوە نەبێت، میدیایەكە لەپای پێشكەشكردنی خزمەتگوزاریی گەیاندنی هەواڵ و زانیارییدا، نەك هەر بەشی خەرجیەكانی خۆی، بەڵكوو قازانجی داراییش بەدەست دەهێنێت بۆ ئەوەی بەردەوامی بە بزنسەكەی بدات، ئەرێ توو ویژدانتان، بێ درۆ و دەلەسە و خەڵك بە گێل زانین، ئاخۆ لە هەرێمی كوردستان، میدیایەكی وەها هەیە؟!\nبێ شك پرۆژە رۆژنامەگەرییەكانی پێشەنگانی وەك (میقداد بەدرخان و پیرەمێرد و.... ئەوانی تر) بابەتێكی ترن، چونكە من باسی قۆناغی دوای راپەڕینی ساڵی ١٩٩١ بەدواوە دەكەم. من قەناعەتی تەواوم هەیە، ئەو جۆرە میدیایە (ئازاد و سەربەخۆ و بێلایەن) نەك لە هەرێمی كوردستان، بەڵكوو لە كەم شوێنی دونیادا هەیە، جا من لێرەدا هەقی وڵاتانی دیكەم نیە، تەنیا باسی وڵاتی خۆم دەكەم، لێرە چیرۆكەكە جیاوازە و هۆكاری دروستبوونی ئەو چیرۆكەش جیاوازە، ئاخر ئەگەر پارتی و یەكێتی و شیوعی و حزبەكانی تر، دەستیان نەدایەتە كاری رۆژنامەگەری و میدیا، لەو ساڵانەی دوای راپەڕیندا، هیچ سەرمایەدار و كۆمپانیایەك ئامادە نەبوو، پارە و سامانی خۆی بخاتە نێو كاری رۆژنامەگەری و میدیاوە. كەواتە سەربردە و چیرۆكی ئەم ٣٠ ساڵەی كاری میدیا لە كوردستاندا، كە رۆژنامەگەری بەشێكی گرنگە لێی، لە حزبەوە دەستی پێكرد و تا ئێستاش لەژێر كاریگەریی حزبدایە.\nكێ بودجەی دەزگا میدیاییەكانی كوردستان دابین دەكات؟ من پێتان دەڵێم....\nجارێ كە دەڵێم دەزگای میدیایی، لە ماڵپەڕێكی بكەر نادیار و شوێن نادیارەوە كە گرووپێك كاری تێدا دەكەن و موووچەیان هەیە، بیگرە تا دەگات بە رۆژنامە و گۆڤار و رادیۆ و كەناڵی ناوخۆیی و تا دەوڵەمەندترین كەناڵی تەلەڤزیۆنیی ئاسمانییش دەگرێتەوە، ئەوانەی بودجە و مووچە و خەرجیی ئەم شوێنانە دابین دەكەن، لە دوای راپەڕینی ساڵی ١٩٩١ەوە تا ئێستا، ئەم شوێنانەن:\nهەندێك دەزگا راستەوخۆ لە مەكتەبی ناوەندیی راگەیاندنی حزبەكانیان بودجە وەردەگرن، هەندێكیان حزبەكان ژێراوژێر پارەیان بۆ دابین دەكەن، هەندێكیان كەسایەتیە دەستڕۆیشتووەكانی نێو حزبەكان راستەوخۆ لە ئۆفیسی خۆیانەوە مانگانە بودجەیان بۆ دابین دەكەن، هەندێكی تریان لە كۆمپانیایەكی سەر بە حزب یان كۆمپانیایەكی كەسێكی دەستڕۆیشتووی حزب بودجەكەیان وەردەگرن، بەشێكی تریان كۆمپانیاكانی سەر بە حزبەكان بەناوی رێكلامەوە پارەیان دەدەنێ.\nهەندێكی تریش لە میدیاكان، كە ئەمانەیان زۆر بانگەشەی سەربەخۆیی دەكەن، بە كاریگەریی بەرپرسێكی حزبیی دەسترۆیشتوو، لە رێكخراوێكی بیانی و لە دەوڵەتێكی ترەوە بودجەیان بۆ دابین كراوە، بەبێ ئەوەی كەس لێیان بپرسێت: ئەرێ زەحمەت نەبێ، ئەم رێكخراوە بیانیە لە دەوڵەتێكی ترەوە، مانگانە ئەم هەموو باوەشە دۆلارەتان بۆ چ مەبەستێك دەداتێ؟! تكایە پێم نەڵێن بۆ پەرەپێدانی میدیای ئازادە، چونكە كارەكانتان ئازادانە و سەربەخۆیانە نیە و منیش دەمێكە دەڵێم میدیای ئازاد درۆیەكی گەورە بوو!\nمەترسیدارترین میدیای كوردی و كوردستانییش، ئەوانەن كە دەوڵەتە ئیقلییمییەكان ساڵانێكی زۆر بۆ ئامانج و مەبەستی خۆیان و لەدژی بەرژەوەندییە باڵاكانی خەڵكی كوردستان، سپۆنسەریان دەكەن و ئەم كارەش زۆر بە وردی و بە حەزەر و موخابەراتیانە دەكرێ. لەمانە بترازێت، كێ دەتوانێ سەرچاوەیەكی دیكەی پارەی دەزگا میدیاییەكانم پێ بڵێت، مەمنوونی دەبم. ئەم وتارەم بۆیە لەم بۆنەیەی رۆژی رۆژنامەگەرییدا نووسی، تا ئەو خوێنەرانەی بە درۆی (بوونی میدیای ئازاد و سەربەخۆ) چەواشە بوون، چیتر خۆشباوەڕ نەبن و ئەوانەشی ئەو بانگەشەیە دەكەن، چیتر خەڵك بە گێل و نەفام نەزانن.\nپۆلێنی ئێستای میدیاكانی كوردستان، بەم شێوەیەیە: دوو بەشن، (میدیا نیشتمانیەكان و میدیا نانیشتمانیەكان)، ئەوانەی بەرژەوەندیی باڵای خەڵكی كوردستان و كوردستان لەبەرچاو دەگرن، ئەوانەی خەونی سەربەخۆیی و ئازادیی كوردستان و خەڵكی كوردستان بە گرنگ دەزانن و كاری بۆ دەكەن، ئەوانەی رەخنە لە گەندەڵی و كەموكوڕی و لایەنە خراپەكانی ئەزموونی حوكمڕانی دەگرن لەپێناو پێشكەوتنی كوردستاندا، ئەوانەی مێژوو و كولتوور و زمانی كوردی بەرز رادەگرن، ئەوانەی زیان بە ئاشتەوایی كۆمەڵایەتی و كولتووری پێكەوەژیانی كوردستان ناگەیەنن، ئەوانەی كار بۆ سەروەریی یاسا دەكەن، ئەوانەی كار بۆ رۆشنبیربوونی خەڵكی كوردستان و پرۆسەی رۆشنگەری دەكەن، ئەوانەی دژی توندڕەویی ئایینی و مەزهەبی و شۆڤێنیەت دەوەستنەوە، ئەوانەی مرۆڤی كوردستانی تووشی نائومێدی ناكەن و گەشە بە بنیاتنانی كەسایەتیی دەدەن، ئەوانەی بە ئیتیكێكی رۆژنامەوانیی بەرزەوە مامەڵە لەگەڵ كۆمەڵگەی كوردستانی دەكەن، ئەوانەی كوردستان و قەوارەی هەرێمی كوردستان و ئاڵای كوردستان و خەباتی پێشمەرگە و شەهیدانی كوردستان، بە هێڵی سوور دەزانن، ئەوانەی كار بۆ زیادكردنی خاڵە هاوبەشەكانی هەر چوار پارچەی كوردستان دەكەن، ئەوانە میدیای نیشتمانیین، ئەوانەشی پێچەوانەی ئەو خاڵانە كار دەكەن، میدیای نانیشتمانیین و زیانی زۆریان لە كوردستان و خەڵكی كوردستان داوە، جا ئیتر هی هەر حزب و كەس و كۆمپانیایەك بن.


کۆمەڵەی شۆڕشگێڕ و (HAK-PAR) کۆبوونەوە\nرۆژی پێنج شەممە رێکەوتی 7ی مانگی ژوئەنی 2017ی زاینیی وەفدێکی باڵای پارتی ماف و ئازادییەکان ( HAK PAR ) سەردانی سەرکردایەتی کۆمەڵەی شۆڕشگێڕیان کرد.\nوەفدێکی هاک پار بە سەرپەرەستی بەڕێز رەفیق کاراکوچ سکرتێری ئەو پارتە و وەفدی یاوەری سەردانی کۆمەڵەیان کرد و لە لایەن وەفدێکی کۆمەڵەی شۆڕشگێڕ بە سەرپەرستی هاوڕێ عەبدوڵڵا موهتەدی سکرتێری گشتی کۆمەڵە پێشوازییان لێکرا.\nوەفدی میوان سەرەتا پیرۆزبایی بەستنی کۆنگرەی 15ی کۆمەڵە و هەروەها سەرخۆشی خۆیان لە بابەت گیانبەختکردوانی 3ی پووشپەر ئاراستەی سەرکردایەتی کۆمەڵە کرد و دواتر بەڕێز رەفیق کاراکوچ سەرۆکی گشتی پارتی ماف و ئازادییەکان (HAK-PAR) لەسەر دۆسیەی سیاسی کورد لە کوردستانی باکوور قسەوباسێکی پێشکەش کرد و دواتر هەر دولا لە سەر کۆمەڵێک تەوەری گرینگی دیکە ئاڵوگۆڕی بیروڕایان کرد.\nدواتر لە لایەن وەفدی کۆمەڵەوە بە گەرمی بەخێرهاتنی میوانەکان کرا و چەندین تەوەر کەوتە بەر باس و راگۆڕینەوە.\nبارودۆخی ناوچەکە بە گشتی و دۆسیەی کورد لە هەر چوارپارچەی کوردستان و پرسی ریفراندۆم لە کوردستانی باشوور تەوەری سەرەکی دیدارەکە بوو، سەرەتا هاوڕێ عەبدوڵڵا موهتەدی لە سەر بارودۆخی سیاسی و کۆمەڵایەتی کوردستانی رۆژهەڵات و رۆڵ و کاری لایەنە سیاسیەکان و بە تایبەتی کۆمەڵە راپۆرتێکی ئاراستەی وەفدی هاک پار کرد. ناوبرا بە ئاماژە دان بە سیاسەتە نگریسەکانی کۆماری ئیسلامی و هەڵسوکەوتی لە ناوچەکە لە سەر رووداوەکان رۆڵی ئەم رژیمەی لە هەمبەر دەستێوەردانەکانی لە ناوچەکە خستەر روو.\nتەوەرێکی دیکەی دیدارەکە پێداگری لە سەر یەکریزی و هاوخەباتی هێزە کوردستانییەکان کە خاڵی بەهێزی گرینگی رێگای رزگاریخوازی گەلی کوردە کرا و هەروەها لە سەر پرۆسەی ریفراندۆم لە کوردستانی باشوور هەر دولا ئاڵ و گۆڕی بیروڕایان کرد و پیشتیوانی خۆیانیان سەر لە نوێ بۆ ئەم پرسە گرینگە دووپات کردەوە.\nلە کۆتاییدا جێی ئاماژەیە هەر دو لایەن لە سەر کۆمەڵێک بنەمای ھاوبەش بۆ نمونە پرسی نەتەوایەتی ، دامەزراندنی عەداڵەتی کۆمەڵایەتی و هەروەها پشتیوانی هاوبەش لە پرسی ریفراندۆم راپۆرتێکی هاوبەشیان بڵاو کردەوە.\nدیدارەکە ماوەی چەند ساعەتێکی خایاند ولە کۆتاییدا ھەر دو لا لە سەر دۆستایەتی و پێوەندی زیاتر پێداگریان کرد.\nشایانی باسە بوەترێ وەفدی کۆمەڵە برییتی بوون لە هاوڕێیان:\nعەبدوڵڵا موهتەدی سکرتێری گشتی\nئەبووبەکر مودڕسی جێگری سکرتێری گشتی\nساڵح شەریفی ئەندامی کومیتەی ناوەندی\nئازاد قوبادی پوور ئەندامی کومیتەی ناوەندی\nئیدریس کولاهدوزی ئەندامی کومیتەی ناوەندی\nبەختیار عەلیار ئەندامی کومیتەی ناوەندی\nسامان ریشەساحێب جێگری کومیتەی ناوەندی\nدۆستێکی دێرینی کۆمەڵە لە شاری سەوڵاوا ماڵئاوایی لە ژیان کرد\nپرسە و هاوخەمی\nڕاگەیاندنی كۆمەڵه سەبارەت بەماڵئاوایی لە ژیان كردنی "سارم خان سادق وەزیری"\nپرسە و هاوخەمی\nبەشداریی هەیئەتی كۆمەڵە لە كۆنفڕانسی ڕێكخراوی هاوپەیمانی پێشڕەو\nدۆستێکی دێرینی کۆمەڵە لە شاری سەوڵاوا ماڵئاوایی لە ژیان کرد\nنەورۆزی گوڵی سوور\nسەمای گوڵ لەم نەورۆزەدا بۆ ئازادی بوو\nئازادی گەوهەرێكی گران بەهایە\n"ڕژیم چێینج" بەڕێوەیە!؟


قەیران یا چارەسەر - Mehr News Agency\nAP ١٣٩٩ Esfand ٩ ١٠:٤٧\nNews Code 36206\nبەپێی ژمارەی کورسیەکانی پەرلەمان و دەسەڵاتی حکومەت بێ پارتی هێزی یەکەمە، بەڵام لەلایەک هەلومەرجەکانی هەرێمی کوردستان لەو ئاستەدانین کە بەزۆرینە و کەمینە کار بکرێ.\nئاژانسی هەواڵی مێهر, ئاریز عەبدوڵا: بڕگەیەکی بەرنامەی کاری کابینەی نۆیەمی حکومەت جێبەجێکردنی سیستەمی نا ناوەندیێتیە، یەکێتی و گۆڕانیش کە لە بەڕێوەبردنی وڵات هاوبەشی پارتین، هەمیشە پێویستیی جێبەجێکردنی ئەو بڕگەیە دووپات دەکەنەوە، بەڵام تا ئێستا خاوە خاوە و دەستی دەستی پێ دەکرێ، چونکە پێناچێ سەرۆکی حکومەت ئەو پێداگریەی یەکێتی و گۆڕانی بەلاوە جددی بێ. ئەگەر پارتی بەگشتی و بەتایبەتیش سەرۆکی حکومەت مەبەستیان بێ ئەوا دەکرێ هەردوو پڕۆژەکەی یەکێتی و گۆڕان و پڕۆژەی پارتیش دابندرێنە سەر مێز، بەدیالۆگ و لێکتێگەیشتن بەڕێنمایی ئەو دەسەڵاتانەی لەدەستی حکومەتن شۆڕبکرێنەوە و لەسەر پڕۆژە یاسایەکیش بەمەبەستی دابەشکردنی دەسەڵاتەکان تر و جێبەجێکردنی نا ناوەندیێتی رێکبکەون و وڵات لە قەیرانێکی نەخوازراو رزگار بکەن. ئەوەی سەیرە هیچ لایەنێکی حکومەت ئەو سیستەمە ڕەتناکەنەوە، کەچی جێبەجێکردنیش دیار نییە!


مسماری: شاری تەرحونە مووشەکباران کراوە\nوتەبێژی سوپای نیشتمانی لیبیا ڕایگەیاند: حکومەتی ویفاق زیاتر لە ٢٠ مووشەکی ئاڕاستەی شاری تەرحونە کردووە و شوێنە مەدەنییەکانی کردووەتە ئامانج.\nوەزارەتی تەندروستی ئێران ڕایگەیاند: لە ٢٤ کاتژمێری ڕابردوودا هەزار و ١٣٤ کەس تووشی کۆرۆنا بوون و ٧٦ کەسیش بەهۆی تووشبوون بە کۆرۆنا گیانیان لەدەستداوە.\nلە ژێر فشاری لایەنە شیعیەکان، سبەینێ مستەفا کازمی ڕاسپێردراوی کابینەی نوێی حکومەتی عێراق، لیستێکی نوێ لە ناوی وەزیرەکانی حکومەتی داهاتوو ڕادەگەیەنێت.\nهێزەکانی ڕژێمی سوریا، چەتەکانی دەوڵەتی داگیرکەری تورکیان لە باشوری ئیدلب تۆپباران کرد.\nوەزارەتی تەندروستی ئێران ڕایگەیاند: لە ٢٤ کاتژمێری ڕابردوو هەزار و ١٦٨ کەس تووشی کۆرۆنا بوون و ٩٣ کەسیش بەهۆی تووشبوون بە کۆرۆنا گیانیانلەدەستداوە.\nموستەفا کۆچکا کە بۆ ناڕەزایەتی دەربڕین بەرامبەر دادگاییەکەی، دەستی دابووە مانگرتن لەخواردن تا مردن، دوای ٢٩٧ ڕۆژ مانگرتن لەخواردن لە گرتووخانەی شاکران لە ئزمیر گیانی لەدەستدا.\nلە تورکیا ١١٥ کەسی دیکە بە ڤایرۆسی کۆرۆنا گیانیان لەدەستدا، بەوەش ژمارەی ئەو کەسانەی بەهۆی کۆرۆناوە تائێستا گیانیان لەدەستداوە بەرزبوەوە بۆ دوو هەزار و ٤٩١ کەس.\nتەندروستی عێراق: ٤٦ کەس تووشی کۆرۆنا بوون و ٢٥ چاکبوونەوە\nتەندروستی عێراق، ڕایگەیاند، لە هەرێمی کوردستان و شارەکانی عێراق، ٤٦ کەسی دیکە تووشی کۆرۆنا بوون و ٢٥ کەسیش چاکبوونەوە.\nنوێترین ئاماری تووشبوانی کۆرۆنا لە ئێران ڕاگەیەندرا و لە ٢٤ کاتژمێری ڕابردووشدا ٩٠ توشبووی دیکە گیانیان لەدەستداوە.\nمستەفا کازمی کاندیدی ڕاسپێردراو بۆ پێکهێنانی حکومەتی نوێی عێراق ناوی بەشێک لە وەزیرەکانی کابینەکەی بڵاوکردەوە و تیایدا وەزیری ئێستای دارایی عێراق دەستنیشان کراوەتەوە کە لە سەردەمی محەمەد تۆفیق عەلاوی بووە ئاستەنگی بەرچاو لە پێکهێنانی کابینەکە.\nیەکەکانی تۆڵە لە زۆر هەرێمی ئیستەنبوڵ چالاکیان ئەنجامدا و ڕایانگەیاند، چالاکیەکانیان بەردەوام دەبێت و بەرخۆدانی خۆپاراستن بەهێزتر دەکەن.\nدیالە: بەهۆی تەقینەوەی بۆمبێکی چێنراوەوە ٥ سەرباز بریندار بوون\nبەهۆی تەقینەوەی بۆمبێکی چێنراوی چەتەکانی داعشەوە لە پارێزگای دیالە، پێنج کەس لە هێزە ئەمنیەکانی عێراق برینداربوون.\nخۆپیشاندانەکانی عێراق بەبێدەنگی دەستیان پێکردووەتەوە\nخۆپیشاندانەکانی عێراق لەژێر ئابڵوقەی بەردەوامی هێزە ئەمنیەکان لە ناسریە و بەغدا دەستیان پێکردەوە، چەند کەسێک بە جلی مەدەنییەوە دەستڕێژی گولەیان لەخۆپیشاندەران کردووە و ژمارەیەک کەس برینداربوون و خۆپیشاندەرێکیش گیانیلەدەستداوە.\n٢٥ ئۆتۆمبێلی سەربازیی دەوڵەتی تورک چوونە ناو خاکی سوریاوە\nکاروانێکی سەربازیی دەوڵەتی تورک کە پێکهاتبوون لە ٢٥ ئۆتۆمبێل چوونە ناو خاکی سوریا و ڕوویان لە خاڵەکانی سوپای تورک لە ئیدلب کرد.\nئێران، ٩٤ کەسی دیکە بە کۆرۆنا گیانیانلەدەستدا\nوەزارەتی تەندروستی ئێران ڕایگەیاند: لە ٢٤ کاتژمێری ڕابردوودا ٩٤ کەس لەو وڵاتە بە کۆرۆنا گیانیانلەدەستداوە و هەزار و ١٩٤ کەسیش تووشی کۆرۆنا بوون.\nسوپای پاسداران مانگێکی دەستکردی ناردە ئاسمان\nسوپای پاسدارانی ئێران ڕایگەیاند، کە یەکەمین مانگی دەستکردی خۆی ناردووەتە خولگەی زەوی.\nتورکیا، لەماوەی ٢٤ کاتژمێردا ١١٩ کەس بە کۆرۆنا گیانیانلەدەستداوە\nلەماوەی ٢٤ کاتژمێری ڕابردوودا لە تورکیا ١١٩ کەس بەهۆی کۆرۆناوە گیانیانلەدەستداوە، هەروەها ٤ هەزار و ٦١١ کەس توشی پەتاکە بوون.\nعێراق، ٢٨ کەس توشی کۆرۆنا بوون و ٥٣ کەس چاکبوونەوە\nوەزارەتی تەندروستی عێراق ڕایگەیاند، کە لەماوەی ٢٤ کاتژمێری ڕابردوودا هەزار و ٧٨٢ پشکنین ئەنجامدراوە و لە ئەنجامدا دەرکەوتووە، کە ٢٤ کەس توشی ڤایرۆسەکە بوون، لە بەرامبەریشدا ٥٨ کەس چاکبوونەتەوە، کەسیکیش گیانیلەدەستداوە.\nلەنێوان ڕژێمی سوریا و ئاسایشی قامشلۆ شەڕ ڕوویدا\nدوای ئەوەی هێزەکانی ڕژێمی سوریا لە شاری قامشلۆ هێرشیان کردە سەر هێزەکانی ئاسایشی ناوخۆی شارەکە، لە نێوان هەر دوو لادا شەڕ و پێکدادان روویدا.\nعێراق، لە ڕۆژێکدا ١٠ کەس بوونەقوربانیی کارە تیرۆرستییەکانی داعش\nلە سێ پارێزگای عێراق شەش کەس لە هێزە ئەمنییەکان و هاوڵاتیانی مەدەنی بەدەستی داعش کوژران، هەروەها پێنج کەسیش برینداربوون.\nسەرچاوە ئەمنییەکانی عێراق ئاشکرایان کردووە، کە سەرچەتەی نوێی داعش بە قۆستنەوەی دەرفەتی قەیرانی بڵاوبوونەوەی کۆرۆنا بە نهێنیی هاتووتە ناو خاکی عێراق.\nتوشبووانی کۆرۆنا لە ئێران ٨٤ هەزاری تێپەڕاند\nتوشبووانی کۆرۆنا لە ئێران بۆ نزیکەی ٨٥ هەزار کەس بەرزبوویەوە، لە ٢٤ کاتژمێری ڕابردووشدا نزیکەی هەزارو ٣٠٠ کەس توشبووە.\nسوریا هێرشی ئاسمانیی ئیسرائیلی تێکشاکاند\nسوریا ڕایگەیاند: سیستمی بەرگریی ئاسمانیی سوریا، هێرشی ئاسمانیی ئیسرائیلی بۆسەر حمس و تەدمور تێکشکاندووە.\nعێراق، ٣٥ کەس توشی کۆرۆنا بوون\nوەزارەتی تەندروستی عێراق ڕایگەیاندووە، کە لەماوەی ٢٤ کاتژمێری ڕابردوودا ٢هەزار و ٩٠٨ پشکنین ئەمجامدراوە، لە ئەنجامدا دەرکەوتووە کە ٣٥ کەس توشی کۆرۆنا بوون، لە بەرامبەریشدا ٣٤ کەس چاکبوونەتەوە.\nلەتورکیا ١٢٣ کەسی دیکە بە کۆرۆنا مردن\nلەماوەی ٢٤ کاتژمێری ڕابردوودا، لە تورکیا ١٢٣ کەس بەهۆی ڤایرۆسی کۆرۆناوە گیانیانلەدەستداوە و ژمارەی توشبووانی ڤایرۆسی کۆرۆناش لە تورکیا گەیشتە ٩٠ هەزار و ٩٨٠ کەس.


ترامپ، هەڕەشەی لە شیرکەتە ئورووپاییەکان کرد /زەنگەنە لەکردەوەی ئامریکا ڕەخنەی گرت – زاگرۆس پۆست\nماڵەوە / ئێران / ترامپ، هەڕەشەی لە شیرکەتە ئورووپاییەکان کرد /زەنگەنە لەکردەوەی ئامریکا ڕەخنەی گرت\nترامپ، هەڕەشەی لە شیرکەتە ئورووپاییەکان کرد /زەنگەنە لەکردەوەی ئامریکا ڕەخنەی گرت\nدوو شه‌ممه 2 ته‌مموز 2018\tئێران, سیاسی, هەواڵ 71 جار خوێنراوه‌ته‌وه\n“دۆناڵد ترامپ”، سەرۆکی وڵایەتە یەکگرتووەکانی ئامریکا ، ڕایگەیاندووە کە؛ شیرکەتە ئورووپاییەکان مافی دادوستەدی تیجاریان لەگەڵ ڕژیمی ئێران نییە.\n“دۆناڵد ترامپ”، ڕۆژی یەکشەممە ڕێکەوتی ١٠ی پووشپەڕ، لە وتوووێژ لەگەڵ “فاکس نیوز”دا ڕایگەیاندووە کە؛ “هەر شیرکەتێکی ئورووپایی کە تەحریمەکانی ئامریکا لەسەر ئیڕان بەرچاو نەگرێت و بەردەوام بێت لە دادو ستەد لەگەڵ ئێران، بە دڵنیاییەوە ئەو شیرکەتە تەحریم دەکرێت”.\nبەهۆی ئەم هەڕەشەیەی دەوڵەتی ترامپ لە هەمبەر وڵاتانی ئورووپایی، لە چەند مانگی ڕابردوودا ، ڕێژەیەکی بەرچاو لە شیرکەتە ئورووپاییەکان وەکوو؛ “شیرکەتی ئیتالیایی ئێنی، شیرکەتی فەرانسەوی تووتاڵ و بوئینگ، شیرکەتی دانمارکی مێرسک و شیرکەتی نۆروێژی ساگا ئێنرژی، ڕایانگەیاندووە کە بەهۆی ترس لە تەحریمەکانی ئامریکا لەسەر شیرکەتەکانیان ، لە دادو ستەدی تیجاری لەگەل ئێران خۆ دەبوێرن.\nهەروەها لەدرێژەی ئەم باسەدا، “زەنگەنە”، وەزیری نەوتی ڕژیمی ئێران سەبارەت بە هاوپەیمانییەتی لە نێوان دەوڵەتی عەرەبستان و ئامریکا بۆ پەراوێز خستنی نەوتی ئێران لە بازاری جیهانیدا و بردنە سەرەی ئاستی بەرهەمی نەوتی عەرەبستان بۆ قەرەبووکردنەوەی نەبوونی نەوتی ئێران، بە تووندی هەڵوێستی گرت و ڕایگەیاندووە کە”ئەم کردەوەیەی ئامریکا، کردەوەیەکی لاسارانەیە و دەبێتە هۆی لە یەک ترازانی سەربەخۆیی و یەکگرتووی ئۆپێک”.\nشایانی باسە، ڕۆژی شەممە ڕێکەوتی ٩ی پووشپەڕ، “ترامپ”، سەرۆکی وڵایەتە یەکگرتووەکانی ئامریکا ڕایگەیاندووە کە، “مەلک سەلمان”، پاشای عەرەبستان بڕیاری داوە، بەهۆی بەرز بوونەوەی نەوت لە بازارە جیهانییەکان و هەروەها بۆ قەرەبوو کردنەوە نەبوونی نەوتی ئێران لە بازاری جیهانی نەوت، بڕیاری داوە بەرهەمی نەوتی ئەم وەلاتە تا ئاستی دوو میلیۆن بەرمیل بگەیەنێت و هەر ئەم بڕیاڕەی پاشای عەرەبستان بووەتە هۆی ڕەخنەی تووندی وەزیری نەوتی ڕژیمی ئێران لە بەرانبەر ئەم بڕیارەدا.


حدکا: ڕەفتاری سەرەڕۆیانە و گرتن و زیندانی کردنی هاونیشتمانیان مەحکووم دەکەین\n00:08 - 31 جۆزەردان 2717\nکوردستان میدیا: دەفتەری سیاسیی حیزبی دێموکراتی کوردستانی ئێران لە ڕاگەیەندراوێکدا ڕەفتاری سەرەڕۆیانە و گرتن و زیندانی کردنی هاونیشتمانیان مەحکووم دەکات.\nڕاگەیەندراوی دەفتەری سیاسیی حیزبی دێموکراتی کوردستانی ئێران\nکۆڕ و کۆمەڵە بەشەردۆستەکان\nڕێژیمی کۆماری ئیسلامیی ئێران لە ئێستادا زیاتر لە هەموو کاتێک لە نێو گێژاوی قەیرانگەلی جۆراجۆری ناوخۆیی و ناوچەییدا گیری کردوە، ئەو قەیرانانەی کە ئاکامی سیاسەت و جیهانبینی دواکەوتووانە لەسەر بنەمای ئیدئۆلۆژی ولایەت فەقیهی لەسەرتاوە دەستی پێکرد و ڕۆژ بە ڕۆژ زیاتر کەڵەکەبوونەوە، تا ئەمڕۆکە بوونەتە کێشەیەکی گەوورە بۆ خەڵکی ئێران و ناوچەکە، بە جۆرێک کە خۆڕزگارکردنی ڕێژیم لە چنگ ئەو قەیرانانە ئەگەر نامومکین نەبێ یەکجار زۆر بەزەحمەتە.\nلەو ماوەیدا کۆماری ئیسلامی بۆ بەلاڕێدابردنی بیروڕای گشتی و ڕاکێشانی سەرنجی خەڵک، بەتایبەت گەلانی ئێران بۆ سەر پرسە لاوەکییەکان و دوورخستنەوەیان لە کێشە ناوخۆییەکانی خولقاوی دستی ڕێژیم، پێکهێنانی هێندێک سناریۆ، یان ڕوودانی هێندێک رووداوی وەک دەرفەت قۆستوەتەوە، تا ناتەبایی و ناکامییەکانی خەڵک بخاتە ئەستۆی دوژمنانی دەستکردی دەرەکی و، خەڵک بترسێنێ لەوەی کە ئێستا کاتی دەربڕینی ناڕەزایەتی لە ڕێژیم و قەیرانە لەئەژمار نەهاتووەکانی خەڵک نیە بەڵکوو کاتی یەکگرتوویی لەبەرانبەر دوژمنانی ئیسلام و ئێراندایە، هەر لەو ڕاستایەشدا توندووتیژی، سەرکوت و زیندانی کردنی چالاکانی سیاسی، جیابیرانی وڵات بە تایبەت نەتەوە ماف پێشێلکراوەکان و کەمینە ئایینییەکان بە ناوی بەکرێگیراوانی دوژمنی دەرەکی و... زیاتر پەرە پێداوە.\nڕووداوەکانی ڕۆژی چوارشەممە ١٧ی جۆزەردانی ١٣٩٦ی هەتاوی بەرانبەر بە ٧ی ژوئەنی ٢٠١٧ی زایینی تاران و تەقەکردن لە قەبری خومەینی و مەجلیسی شوڕای ئیسلامیی ئێرانیش بیانوویەکی دڵخواز و هەلێک بوو کە ڕێژیم قۆستیەوە بۆ ئەوەی کردەوە تێرۆریستییەکانی خۆی پەردەپۆش بکا و لە هەمان کاتدا گوشار بۆ سەر دژبەران و رەخنەگرانی نێوخۆیی لەژێر ناوی بەرهەڵستکاری لەگەڵ توندڕەوی، زیاتر و پەرەگرتووتر بکا. ئەوەش لە حاڵێک دایە کە خۆی یەکێک لە سەرەکیترین دامەزرێنەران و یارمەتیدەرانی تاقمە تیرۆریستەکانە لە ناوچەدا.\nلە ڕەوتی درێژەدان بەم گوشارهێنانە لە ماوی دوو حەوتوودا سەدان کەس لە خەڵک بە تایبەت لە کوردستان و ناوچەکانی شوێنی نیشتەجێ بوونی نەتەوە بندەستەکان بە تۆمەتی سەلەفی و توندڕەوبوون دەستگیر و زیندانی کردوون کە زۆربەیان لە تۆمەتی وەپاڵدراو بە دوورن.\nهەموو خەڵکی ئێران و تەنانەت لە ئاستی جیهانی و ناوچەییش زۆر چاک دەزانن و ئاگادارن کە بزووتنەوەی نەتەوەی کورد لە کوردستانی ڕۆژهەڵات سیمایەکی پێشکەوتنخوازانە وسێکۆلاری هەیە و دژی هەر جۆرە کردەوەیەکی تێرۆریستی بووە و دەبێ، کۆماری ئیسلامی هەرچەندیش هەوڵ بدا ناتوانێ ئەو سیما و ڕواڵەتە گەشاوەی بزووتنەوەی کورد خەوشدار بکا.\nئێمە وێڕای مەحکووم کردنی ڕەفتاری سەرەڕۆیانە و گرتن و زیندانی کردنی هاونیشتمانیان داوا لە کۆمەڵانی خەڵکی کوردستان دەکەین هەڵوێستی شیاوی خۆیان دژ بەم سیاسەت و کردەوانەی رێژیمی کۆماری ئیسلامی ئێران دەرببڕن و رێگا نەدەن دام و دەزگا سەرکووتکەرەکانی ڕێژیم لە بێدەنگی خەڵک و بیروڕای گشتی‌دا دەستیان لە خولقاندنی تاوان و گرتن و زیندانی کردنی هاونیشتمانیان هەروا ئاوەڵە بێ.\nهەروەها داوا لە کۆڕ و کۆمەڵە بەشەردۆستەکان و لایەنگرانی مافی مرۆڤ دەکەین بە چاوی ئاوەڵەوە بڕواننە ئەو پیلانەی ڕێژیم دژ بە هاونیشتمانیان و لە ڕێگای جۆراوجۆرەوە بەر بە رەفتاریی دژی گەلییانەی کۆماری ئیسلامی بگرن.\n٣٠ی جۆزەردانی ١٣٩٦ی هەتاوی\n٢٠ی ژوئەنی ٢٠١٧ی زایینی


کوردی – برگه 2 – خاکی کوردیا\neditor 20/ژانویه/2020\tفه‌لسه‌فەومێژوو, نووسراوە\nد. مهدی کاکەیی (له کوردستان پۆست) زۆربەی هەرە زۆری مێژوو نوسانی ڕۆژهەڵات و ڕۆژئاواش ساسانیەکان بە فارس لە قەڵەم دەدەن، لە کاتێکدا سەرچاوە باوەڕپێکراوە مێژوویەکان بەبێ دوودڵـی دەیسەلمێنن کە ساسانیەکان کوردن. دەبێت مێژووی دێرینی گەلی کورد و ڕاستیە مێژوویەکان دەربارەی بە ویژدانەوە و بە بابەتیانە باس بکرێت، بەدور لە ئارەزو …


کوردیپێدیا - سمایل عەزەمی\n👫 سمایل عەزەمی | 🏷 پۆل: کەسایەتییەکان | زمانی بابەت: 🏳 کوردیی ناوەڕاست | 👁🗨\nمن، سمایل عەزەمی،\nلە ساڵی 1974 لە ناوچەی میرانشان سەر بە شاری (دیواندەرە) لە رۆژهەڵاتی کوردستان لەدایک بووم.\nخوێندنم تا دیپلۆم لە شاری دیواندەرە بووە، پاشان وەک مامۆستای قوتابخانە رەوانەی لادێکانی ئەو ناوچەیە بووم و هاوکات خوێندنم لە زانکۆ تا پلەی کارناس لە بواری کۆمەڵناسی لە شاری سنە درێژه پێداوە.\nلە تەمەنی مێردمنداڵییەوە حەزم لە نووسین کردووە و شیعرم هەر لەو تەمەنەوە لە گۆڤار و بڵاوکراوە فارسی و کوردییەکاندا وەکو سروە، جوانان امروز، اطلاعات هفتگی و سیروان و...بەرهەمی فارسی و کوردیم چاپ کراوە.\nتا ئێستا دەیان وتار و وتووێژی ئەدەیبی و سێ کۆشیعرم بڵاوکردوەتەوە بە ناوەکانی (فەرهەنگی تازەیهەورەکان، چرکانەکانی ئێوارەییەکی نامۆ و کچە گیان). بەرهەمەچاپنەکراوەکاننم بریتین لە\nهەروەک باسم کرد لە مێردمنداڵێەوە حەزم لە نووسین و بەتایبەت شیعر بووە. سەرەتا لەبەر باوکم کە ئەیویست من لە مەجلیس و دیوەخان لە پەنا باوکم دانیشم و قورئان و کتێبە ئایینییەکان بخوێنمەوە و ئەویش لای خەڵک رووسوور بێ بۆ کوڕێکی گوێڕایەڵ و کوردیزان کە گەورەی کردووە! پاشان لەبەر ئەوەی لە گەڕەک و قوتابخانە پێم بڵێن شاعیر! هەستم ئەکرد بوومە بە هەژار و هێمن...\nلەو تەمەنە هەوڵم ئەدا بە لاسایی کردنەوەی شاعیرانی فارس و کورد شیعر بنووسم. تەنانەت چەند دەفتەری دەسنووسم هەرماون.\nبەڵام شتێک لەمندا وەک تازەگەری و بیرۆکەی نوێ و هەوڵ بۆ نوێبوونەوە هەیە کە بەردەوام هانم ئەدا بتوانم زمانی نوێ تاقی بکەمەوە بەرهەمی نوێ بخولقێنم.\n📅 رۆژی لەدایکبوون: 20-02-1974\n➕ ئەم بابەتە لەلایەن: (هاوڕێ باخەوان)ەوە لە: Feb 14 2014 4:38PM تۆمارکراوە\n✍ ئەم بابەتە بۆ دواجار لەلایەن: (زریان سەرچناری)ەوە لە: Jul 2 2019 9:57PM باشترکراوە\n📷 فایلی وێنە 1.0.1 39 KB Feb 14 2014 4:38PM بەناز جۆڵا\n1. 👁 گوڵەستێرەی خەواڵۆ\n2. 👁 کچە گیان\n1. 👁 20-02-1974


قۆناغی دوای ئەنجامەكان | دەزگاى زارى کرمانجى\nقۆناغی دوای ئەنجامەكان\nكامران ئیبراهیم شیروانی\nساڵانە دوا بە دوای ڕاگەیاندنی ئەنجامی هەردوو خولی قوتابیانی پۆلی ١٢ی ئامادەیی بۆ گشت بەشە جیاجیاكان( زانستی، وێژەیی، پیشەسازی و بازرگانی) نۆرەی قۆناغی دوای ئەنجامەكان دێت، كە ئەویش قۆناغی پڕكردنەوەی فۆڕمی وەرگرتنی قوتابییانە لە زانكۆ و پەیمانگاكانی سەر بە وەزارەتی خوێندنی باڵا و توێژینەوەی زانستی، كە ساڵانە لە لایەن ئەو وەزارەتە فۆرمێكی تایبەت لە ڕێگەی پلاتفۆرمێك لەژێر ناوی ڕێگای زانكۆ ئامادە و بڵاودەكرێتەوە، ئەگەر ئەو قۆناغە (قۆناغی پێشكەشكردنی داوا بۆ زانكۆ و پەیمانگاكان) گرنگتر نەبێت لەو كۆششەی كە قوتابیان كردویانە بۆ بەدەستهێنانی نمرەی گونجاو ئەوا هیچی كەمتر نیە، چونكە لە ئەگەری ئەنجامدانی هەر هەڵەیەك ئەگەر بچوكیش بێت لە كاتی پڕكردنەوەی فۆڕمەكەدا ڕەنگە داهاتووی قوتابی تەواو گۆڕانكاری بەسەردا بێت، یاخود قوتابی توشی چەندان گرفت و ئاستەنگ بكات تا ڕاستكردنەوەی ئەو هەڵەیە! بۆیە قۆناغی دوای وەرگرتنەوەی نمرەكان دەكرێت دابەش -بكرێن بۆ سەر دوو تەوەری سەرەكی:\nتەوەری یەكەم: قۆناغی پڕكردنەوەی فۆڕم( زانكۆ لاین) لەم قۆناغەدا چەند خاڵێكی گرنگ بە پێویست دەزانم كە تیشكی بخەمە سەر:\n١_ سەرەتا هەوڵبدە هیچ پەلە مەكە لە پڕكردنەوەی فۆڕمەكەت، چونكە ساڵانە وەزارەتی خوێندنی باڵا و نوێژینەوەی زانستی ماوەیەك دیاریدەكات بۆ پڕكردنەوەی فۆڕمەكە.\n٢_ كەسێكی شارەزا بدۆزەرەوە بۆ پڕكردنەوە فۆڕمەكەت ( مەرج نیە كەسە شارەزاییەكان تەنها لەو سەنتەرانە بن كە پارە وەردەگرن، هەرچەندە ڕەنگە ئەم سەنتەرانە خەڵكانێك بەڕێوەی ببەن كە خاوەنی چەند ساڵێك ئەزموونن لە پڕكردنەوەی فۆڕمەكان).\n٣_ بەرلەوەی بچیتە لای كەسێك بۆ پڕكردنەوەی فۆڕمەكەت هەوڵبدە ئەو بەشانە یاخود ئەو زانكۆیە یاخود ئەو شارەی كە دڵخوازی خۆتە بیاننووسە لەلای خۆت بۆ ئەوەی بزانی چیت دەوێت ( چونكە ڕەنگە بچیت بۆ لای كەسێك زۆر سەر قال بێت، كاتی بیركردنەوە یاخود گۆڕینی بەشەكەت پێنەدات).\n٤_ زۆر گرنگە هەوڵی دۆزینەوەی قوتابییەك یاخود كەسێك بدەیت بۆ ئەوەی بەرچاوڕوونیەكت پێبدات لەسەر ئەو بەشەی كە دڵخوازی تۆیە.\n٥_ هەوڵبدە بزانی كە بازاڕی كار دوای چوار ساڵی تر چ بەشێكی پێویستە ( ئەمەش بە پرسیاركردنی زۆر بۆت ڕووندەبێتەوە، بە تایبەت لە كەسانی شارەزا).\n٦_ خۆت بڕیاربدە ، چونكە تۆ زیاتر لە هەر كەسێك خودی خۆت دەناسی، بڕیار لەسەر ئەو بەشەی دڵخوازی خۆتە بدە.\n٧_ مەرج نیە نمرەت بەرزبێت هەوڵی بەشێكی بەرزبدەی، هەوڵبدە بەشی دڵخوزای خۆت چیە ئەوەیان هەڵبژێرە ( دڵنیابە سەركەوتودەبیت تێیدا).\n-تەوەرەی دووەم: قۆناغی دەسپێكی زانكۆ یاخود پەیمانگا, قۆناغی گەڕانەوەی ناوی قوتابیان لەو بەشەی كە دڵخوازی خۆیەتی یاخود لە فۆڕمەكەدا هەڵیبژاردوە، ئەم قۆناغە بەم چەند خاڵەی خوارەوە ڕووندەكەمەوە:\n١_ دوای ١٢ ساڵ یاخود زیاتر خوێندن لە قۆناغە جیاجیاكانی خوێندن لە قوتابخانەی جیاواز و ژینگەی جیاواز، ئێستا قۆناغێكی تری ژیانت دەست پێدەكات ئەویش قۆناغی خوێندنی زانكۆ یاخود پەیمانگایە.\n٢_ئەم قۆناغە ( قۆناغی خوێندنی زانكۆ یاخود پەیمانگا) سەرەتایی قۆناغەكانی ڕوبەڕوبونەوەی ژیانە، ئا لێرەدا سەرەتایەكی نوێ و جیاواز دەستپێدەكات.\n٣_ قۆناغی خوێندنی زانكۆ یاخود پەیمانگا بە هیچ جۆرێك قۆناغی پشودان نیە دوای ساڵانێكی زۆر لە خوێندن، چونكە قۆناغی زانكۆ ئەگەر لە قۆناغی پێشوتری قورسترنەبێت هەرگیزاو هەرگیز ئاسانتر نیە ( زۆر جار و لە زۆرێك لە قوتابیان گوێمان لێدەبێت كە دەڵێن زانكۆ یاخود پەیمانگا واتە پشوودان و كات بەسەربردن, كە ئەمەش هەڵەیەكی زۆر گەورەیە).\n٤_ هەوڵبدە پلانی تایبەتی خۆتت هەبێت بۆ زانكۆ و ژیانی زانكۆ، ئامانجی گەورە لە هزرتدا جێگیر بكە ، پلانی بۆدابنێ وە كاری لەسەر بكە، بیانۆ مەهێنەرەوە بۆ ئەوەی سەركەوتونەبیت لە گەیشتن بە ئامانجەكانت.\n٥_ چێژ لە هەموو ساتێكی ئەم قۆناغە نوێیە وەرگرە، چالاكبە، هەوڵبدە، بخوێنە، بخوێنەوە، بنووسە، پێشبكەوە، مەوەستە، پێشەنگبە، مەهێلە هیچ شتێك بتوەستێنێت.\nچەندین خاڵی تر هەن كە لە ژیانی زانكۆیتدا بە تێپەڕبوونی كات دانە بەدانەی بۆت ڕووندەبێتەوە. بۆیە قۆناغی دوای دەرئەنجامەكانی پۆڵی ١٢ تونێلێكە و خۆت دەتووانی چارەنووست دیاری بكەی.


بەرهەم ساڵح دەتوانێت چی بكات؟ - ئاوێنه\n11:43 am | یەكێتی‌و پارتی كۆدەبنەوە\nنەجیبە نەجیب: نەك تەنها یەكێتی‌و پارتی پێویستە هەمو لایەنەكان كۆببنەوە\nیەكێتی‌و پارتی كۆدەبنەوە\nبەرهەم ساڵح دەتوانێت چی بكات؟\nبرتراند جۆفینیل (فەیلەسوفێكی بواری سیاسەت‌و خاوەنی دو كتێبی بەناوبانگە ئەوانیش لەبارەی دەسەڵاتەوەو لەبارەی هێزەوە) بۆچونێكی هەیە كە دەكرێت بۆ ئەم نوسینە كورتە هاوكاریمان بكات، ئەودەڵێت: لەوڵاتە گەندەڵ‌و داڕماوەكاندا، خاڵێك دەبێت بۆ كۆتایی ئەو سیستەمە دابنرێت، بەڵام پرسیارەكە ئەوەیە كێ ئەو خاڵە بەئاشكراو بێ ترس دادەنێیت‌و كۆتایی بەو سیستەمە دەهێنێت؟ ئەم قسەیە لێرە كۆتایی دێت.\nبەڵام با وردی بكەینەوە بۆ ئەم ئەزمونە حكومڕانییەی لەهەرێمدا هەیە. ماوەی ٢٦ ساڵە هەمو جومگەكانی دەسەڵاتی كوردی درزی گەورەی تێبووەو لەهەمو كایەو بوارەكاندا دەسەڵاتی خۆماڵی بەتەواوەتی تەپیوە. حكومڕانی كوردی حكومڕانییەكە ناتوانێت هەناسەی بەردەوامی بدا بەخۆی، لەقۆناغێكیشدایە بەهیچ شێوەیەك بەیەكێتی‌و پارتی‌و ئەو كارئەكتەرانەی كە ئەم دو حزبە دەبەن بەڕێوە چارەسەرناكرێت كەوتن‌و داڕمانی یەكجاری هێندە نزیكبووەتەوە كە ناتوانرێت رێگری لێبكرێت، بەڵام ئایا ئەلتەرناتیڤ چییە؟ چاوەڕی هاتنی فریادەڕەسبین؟ یان دەست لەسەر ئەژنۆ دابنیشین‌و بڵێن با خودا چاكی بكات؟یان كاتێتی هەنگاوێكی بوێرانەبنرێت؟ ئایا دەسەڵاتی كوردی بەشۆڕشی دەنگ بگۆڕین یان بەشۆڕشی شەقام؟ ئایا هەنگاوێكی قورس نییە خاڵ لەدوا رستەی ئەم دەسەڵاتە دابنرێت؟ ئایا بەرەی دژە بنەماڵەیی‌و قۆرغكاریی‌و گەندەڵی دەتوانێت بەهێزو خاوەن سەدابن كە كۆتایی بەبەرەكەی بەرامبەریان بهێنن؟ ئایا سات‌و زەمانی یەكێتی‌و پارتی تەواو بووە یان چەند زنجیرەیەكی تریان ماوە؟ رستە كورتكراوەكە ئەوەیە: ئەم دو حزبە شكستیان بەپرۆژەی حكومڕانی خۆماڵی هێناو كاتێتی خاڵ لەدوا رستەیان دابنرێت.\nئێستا باس لەپرۆژەیەكی بەرهەم ساڵح دەكرێت بۆ دروستكردنی بەرەیەكی نوێی سیاسی كە بەرامبەر دەسەڵاتی یەكێتی وپارتی بووەستێتەوە.\nئایا بەرهەم ساڵح دەتوانێت رابەرایەتی بەرەیەكی گەورە بكات لەبەرامبەر بەرەی قۆرغكاریی؟ ئایا بەرهەم دەتوانێت ساتی لەدایكبونی بزوتنەوەیەكی نوێی سیاسی بێت بۆ چەسپاندنی عەدالەتی كۆمەڵایەتی؟\nئایا بەرهەم ساڵح دەتوانێت وەڵامی ئەم پرسیارانەی پێبێت:\n١-نەوشیروان مستەفا بوێرانە بەرامبەر دەسەڵاتی ستەمگەری یەكێتی‌و پارتی وەستایەوە. لەدایكبونی گۆڕان لەدایكبونی پرۆژەیەكی نوێی موعارەزە بو كە سازشی لەسەر هەڵوێست‌و دیدگا سیاسییەكانی بۆ گۆڕانكاری نەكردوە. بەرهەم دەتوانێت سود لەم ئەزمونە گەورە وەربگرێت، كاتی موجامەلەوستایش بەسەرچو، چەسپاندنی عەدالەت لەكوردستاندا پێویستی بەبوێری وریایی هەیە. ئایا بەرهەم ساڵح موجامەلە دەكات یان بێ سڵەمینەوە خاڵەكان دادەنێت؟\n٢-مانەوەی بەرهەم لەیەكێتی مانەوەیەتی لەگەڵ ستافێك كە باوەڕیان بەهیچ بەهایەكی چاكسازیی‌و عەدالەت نییە .خۆشیان بەشێكن لەحیكایەتی گەندەڵی لەكوردستان، ئایا بەرهەم ئەو ریسكە دەكات وازدەهێنیت لەو حزبە یان دەیەوێت لەرێی فشارەوە یەكێتی بگۆڕێت (كە گۆڕینی مودێلی ئەم حزبانە نەك ئەستەمە بەڵكو مەحاڵ‌و خەیاڵە)،بۆیە كاتێتی بەرهەم ساڵح ماڵ لەیەكێتی جیابكاتەوە.\n٣-سیفەتی خراپی ململانییەكان لەكوردستان ئەوەیە :ناوچەییە وناتوانێت سنوری بادینان یان سۆران تێپەڕێنێت ،روبەرووبونەوەی سەخت لەگەڵ ئەم شێوازی سیاسەتكردنە گرنگە .گەراس ستانسفلێد لە تێزی دكتۆراكەی كە لەبارەی حكومڕانی كوردییەوەیە دەڵێت: لەشەستەكانەوە كوردستان دابەشبووە بەسەر دو ئاڕاستەی سیاسیدا كەئەوەش بادینان‌و سۆرانە، ئەم دابەشكردنە سیاسییە كاریگەری خراپی لەسەر تاكەكان بەجێهێشتوە.\nئایا بەرهەم دەستكاری ئەم دابەشكردنە دەكات؟ ئایا مۆدێلی جەلالی‌و مەلایی وەك دو مۆدێلی دابەشكاریی ودوو مودێلی بەگژاچووی بەردەوام، لەم جۆڵانەوەیەدا كۆتاییان پێدێت؟یان بەرهەم ساڵحیش درێژكراوەی ئەو دو مۆدێلە دەبێت لەسیاسەتكردن ؟ ئەم دو مۆدێلە دەبێت ئاسایی بكرێنەوە، بەكۆتایی بیركردنەوەش لەژێرسێبەری ئەم دو مۆدێلەدا، روانینێكی سیاسی گشتیی دور لەرقی مێژو ودابەشكاریی ناوچەیی دێتە ئاراوە.\n٤- نەوەیەك گەورەبو بێزاربوە له‌حیكایەتەكانی رابردو، بێزارە لەچیرۆكە ساختەو سەدبارەكانی شۆڕشگێڕە بازرگانەكان. ئایا بەرهەم دەتوانێت پرۆژەی ئایندەخوازی بۆ ئەو نەوەیە پێبێت، یان ئەمیش كار لەگێڕانەوەی چیرۆكەكان دەكات؟ ئەگەر یەكێتی وپارتی خەونی نەوەیەكیان لەرێی گەندەڵی‌و بردنی داهاتی وڵاتەوە بێ ئومێدكرد. ئایا چۆن گەنجێك ئاشتدەكرێتەوە لەگەڵ نیشتیماندا؟ چۆن خەون‌و پێداگیری‌و هەنگاونان بۆ ئەو نەوەیە دەگێڕدرێتەوە؟\n٥-ئەم دو هێزە ئامادەنین وازلە كورسی حكومڕانی بهێنن، بەبیانوی خۆیان بەهێزی زەرورەو گرنگ دەناسێنن، لایان وایە بەنەبونی ئەوان ئێمە پشیلەكان دەمانخۆن، لەكاتێكدا ئەوان گورگخۆاردیان كردین. ئایا هاوپەیمانی دەنگە دژەكانی بەرامبەر ئەم دو حزبە دەتوانن پەردە لەسەر دوا دیمەنی حكومڕانی یەكێتی وپارتی داباتەوە؟ بەشۆرشی سندوقەكان واز لەكورسییەكانیان دەهێنن یان بەشۆڕشی شەقامە خوێناوییەكان؟\nئەمە ئەو پرسیارە گەورانەیە كەلەبەردەم هەنگاوەكانی بەرهەم ساڵح دروستدەبن كە دەبێت هەر جوڵانەوەیەكی نوێی سیاسی وەڵام و رێگاچارەی بۆ ئەم كێشانە پێبێت.\nبەرهەم ساڵح بەهەر ئاراستەیەكدا بڕوات بۆ چاكردنی یەكێتی توشی شكست دەبێت، بۆیە باشترین بژاردە بۆ ئەم ئەوەیە كە لەم حزبە جیابێتەوە، چونكە بەهەمو پێوەرەكان چیرۆكی پرۆژەكانی چاكسازی لەم دو حزبە هاوشێوەی حیكایەتی مێشە سەرەتای هەیە، بەڵام كۆتایی نییە .ئەستمە ئەم دو حزبە چاكبن.\nبڵاوكراوه‌ته‌وه له 13-09-2017


مێروله و ده‌نكه گه‌نم | گڕوگاڵی منداڵانی كورد , Girûgalî Mindalanî Kurd\nHome چیرۆك مێروله و ده‌نكه گه‌نم\nمێروله و ده‌نكه گه‌نم\nوه‌رگێڕانی له عه‌ره‌بییه‌وه به ده‌ستكارییه‌وه: عه‌لی حه‌مه‌ڕه‌شید به‌رزنجی\nقالۆنچه‌یه‌كی ته‌مه‌ڵ به دیار شاره مێروله‌یه‌كه‌وه وه‌ستا بوو. به سه‌رسامییه‌وه چاودێری دیمه‌نێكی ده‌كرد كه پێشتر شتی له‌و شێوه‌یه‌ی نه‌دیبوو. مێروله‌كان ده‌نكه گه‌نمیان له شاره‌كه‌یان ده‌رده‌هێنا و له سه‌ر زه‌وییه‌كه بڵاویان ده‌كرده‌وه تا تیشكی خۆر لێیبدات. زیاتر سه‌ری سوڕما كاتێك بینی هه‌ندێك له مێروله‌كان به ده‌م، ده‌نكه گه‌نمه‌كان دوو له‌تده‌كه‌ن..\nقالۆنچه‌كه له مێروله‌یه‌كی هاوڕێی نزیك بۆوه و پرسی: بیستومه مێروله گه‌نم له ناو شاره‌كه‌یاندا هه‌ڵده‌گرێت و ده‌ری ناهێنێت.ئایا ئه‌مه‌ی ئێستا ئێوه ده‌یكه‌ن ته‌نها بۆ كات به‌سه‌ر بردنه؟! مێروله پێكه‌نی و وتی: ئێمه كات به‌سه‌ر بردن نازانین و هه‌موو ژیانمان كار كردنه، بۆیه كاتێك هه‌ست ده‌كه‌ین ده‌نكه گه‌نمه‌كان له ژێر زه‌ویدا شێ لێیان ده‌دات له گه‌نجینه‌كان ده‌ریان ده‌هێنین.\nقالۆنچه وتی: ئه‌ی بۆچی ده‌یانكه‌ن به دوو كه‌رته‌وه؟ ئایا له‌به‌ر ئه‌وه‌یه كه ئه‌مساڵ كه‌متان كۆكردۆته‌وه؟ مێروله‌كه وتی: نا زۆرمان كۆكردۆته‌وه، به‌ڵام بۆیه ده‌یانكه‌ین به دوو كه‌رته‌وه تا سه‌وز نه‌بن ، چونكه گه‌ر به‌ساغی بمێننه‌وه ، به‌هۆی باران و (شێ) وه سه‌وز ده‌بن. قالۆنچه سه‌رێكی راوه‌شاند و به پێكه‌نینه‌وه وتی: من له خواردنه‌كانم ناترسم ، چونكه من هیچ هه‌ڵناگرم.\nPrevious articleپەروەردەکردنی منداڵانی داهێنەر.. رەزا شوان\nNext articleسوودەکانی گۆرانی بۆ منداڵان\nئێسقان و سه‌گی به ته‌ماح


رووژنامه‌گه‌رى "INVESTIGATIV"یا ئستقصائى له سه‌ندیكاى رووژنامه‌نویسى كوردستان لق به‌غدا - شـه‌فـه‌ق نيـوز\nرووژنامه‌گه‌رى "INVESTIGATIV"یا ئستقصائى له سه‌ندیكاى رووژنامه‌نویسى كوردستان لق به‌غدا\nله هۆڵ ده‌زگاى رووشنهویرى و ره‌سانن كورده‌یل فه‌یلى شه‌فه‌ق له به‌غدا، وه ئاماده بوین بڕیگ له رووژنامه‌نویس و ره‌ساننكاره‌یل و شماره‌یگ له په‌یوه‌ندیداره‌یل.\nسه‌ره‌تاى سیمیناره‌گه ك" شه‌فه‌ق نیوز"ئاماده بوى، یاسین تویژه‌ر و موحازر باس له هه‌ڵكه‌فت رووژانه‌مه‌گه‌رى عراقى كرد له‌دویاى قوناغ رمیان رژیم وه‌رین و ئشاره‌ت كرده فراوانى و ئاست فره‌یى جوور و شماره‌ى ده‌زگایه‌یل رووژنامه‌گه‌رى.\nدویاى ئه‌وه‌یش له دریژه‌داین باوه‌ته‌گه‌ى باس له مه‌سه‌له‌ى رووژنامه‌گه‌رى ئسقصائى كرد له ڕوى گوزارش وه ئه‌وه‌گ ته‌نیا ره‌فتاریگ په‌یڕه‌وى و ده‌زگاییه‌و پشت وه گه‌ردین و دقه‌ت و به‌ڵگه به‌سید له‌وه‌ر گرینگداین باوه‌تى و ته‌ئكیدكردن له ته‌ندروسى هه‌واڵه‌گه‌و دژایه‌تیكردن گه‌ناته‌كارى و پابه‌ندیى وه نه‌خش رووژنامه‌گه‌ر ك جوور"سه‌گ" پاسه‌وان له‌بان كاره‌یل حكوومى و جوور هووكاریگ ئه‌را له‌یه‌كه‌وداین و پرس وپرسكارى وه‌ل وه‌رپرسه‌یل تاریفى كرد له‌بان كاره‌یل خزمه‌تگوزارى له‌وه‌ر خاتر به‌رژه‌وه‌ندى گشتى وه گووره‌ى ریڕه‌و یاسایه‌یل هه‌ق گه‌ردین و ئازادیه‌یل ده‌سكه‌فتن زانیارى.\nتویژه‌ر ئشاره‌ت وه رووژنامه‌گه‌رى شیه‌وكارییش كرد جوور به‌ڵگه‌یگ ئه‌را رووژنامه‌گه‌رى ئستقصائى ك پشت وه شیه‌وكردن و له‌یه‌كه‌وداین هه‌واڵه‌یل وه‌رگیریاگ و ده‌سكه‌فتگ به‌سید، چوینكه زوورم مه‌ردم شایه‌ت ماناى هه‌واڵه‌گه نه‌زانن و گرینگى وه له‌یه‌كه‌وداین ئه‌و هه‌واڵه نه‌یه‌ن ك باس ئه‌رایان كریاگه.\nیاسین جه‌خت له‌بان خواست جیوازكردن هه‌واڵ متمانه‌دار كرد وه شیوه‌ى راسكانى خوه‌ى و دویاى ئه‌وه‌یش شیه‌وكردن و له‌یه‌كه‌وداینى له‌ڕوى پابه‌ندبوین و بیلایه‌نیه‌و.\nئاشكراى یه‌یش كرد، ك یه‌كیگ له ئه‌ركه‌یل رووژنامه‌گه‌رى ئستقصائى، مه‌سه‌له‌ى به‌شه‌یله ك رووژنامه‌نویس ئستقصائى له سروشت كاره‌گه‌ى فامیدو له‌هه‌مان وه‌خت جوور سه‌گیگ تاریفى كرد له‌لایه‌ن كارمه‌ندى و ئه‌ركه‌گه‌ى جوور سه‌گ چه‌ودیرى و سه‌گ پاسه‌وانى و سه‌گ رینیشانداین و سه‌گ ماڵى خسته‌ڕوى.\nئنجا باسكردو وت: ئه‌رك سه‌گ چه‌ودیریكه‌ر گه‌ردینه ئه‌را چه‌ودیریكردن هه‌ر چشتیگ له ده‌وروه‌رى رویده‌ید، وه‌لى سه‌گ پاسه‌وان ئه‌ركى پاسه‌وانیكردن ده‌زگایه‌یل جیوه‌جیكاره له كوومه‌ڵگاو سه‌گ رینیشانده‌ریش ده‌سمیه‌تداین هاووڵاتیه‌یله وه بڕیگ زانیارى له‌بان سیاسه‌ته‌یل و دروسكه‌ره‌یل سیاسه‌ت ك هه‌وه‌جه وه‌پى دیرن ئه‌را دروسكردن بریار و مه‌زه‌نه‌كردن سه‌ركرده‌یلیان.\nوه‌لى له‌باوه‌ت سه‌گ ماڵى، هه‌میشه خوه‌ى خه‌یده باوه‌ش ده‌زگایه‌یل كوومه‌ڵایه‌تى و سیاسى وه‌بى ئه‌وه‌ك بووده هووكاریگ سه‌روه‌خوه‌ى و ئاشكراكردن كاره‌یل ده‌سڵات و ئه‌و چشته‌یله خه‌یده روى ك رژیم سیاسى توایده‌ى.\nدویا ئه‌ركیش، ئه‌رك سه‌گ سه‌ركرده‌س، ك رووژنامه‌گه‌رى له‌یرا ئه‌و چشته‌یل سیاسیه خه‌یده روى ك په‌یوه‌سه وه مه‌یدان سیاسى ئه‌را چاره‌سه‌ر ، وه‌لى وه‌رجه ئه‌وه‌ك ئاشكراى بكا خاس پاڵیده‌ى و دویاخر ئاشكراى ئه‌كا ئه‌را مه‌ردم.\nیاسین، باس له جیاوازى ناونى رووژنامه‌گه‌رى باو یا ته‌قلیدى و ئستقصائى كرد له‌ڕوى چوینیه‌تى مامڵه‌كردن وه‌ل زانیارى ك یه‌كه‌میان ده‌س ئه‌كاده گرده‌وكردن زانیارى و متمانه ده‌یده سه‌رچه‌وه‌یل، وه‌لى ئستقصائى بایه‌سه ته‌ئكید بكا له زانیارى و گه‌ردین فره‌یگ ئه‌راى ئه‌نجام ده‌یدو ئسپاتى ئه‌كا وه به‌ڵگه‌وه.\nله‌ڕوى ئه‌نجامه‌یلیش، له‌یه‌كه‌داین رووژنامه‌گه‌رى باو، ئامانج له‌لى ئه‌وه‌سه ته‌نیا ئاگادار مه‌ردم بكا وه هه‌ر شیوه‌یگ و له‌یوا خوه‌ى نیشان ده‌ید ك بیلایه‌نه، چوینكه هه‌واڵ وه‌رده‌وامه‌و شایه‌ت غه‌ڵه‌تیگ له‌تى بوود، وه‌لى رووژنامه‌گه‌رى ئستقصائى ره‌زامه‌ندى گشت مه‌ردم له‌لاى گرینگه‌و هه‌وڵ خاسه‌وكردن غه‌ڵه‌ته‌یل ده‌یدو مینه‌ى دادگه‌رى ئه‌كاو دقه‌ته له كار.\nوه‌ل ئه‌وه‌یشا باس له‌و مه‌رجه‌یلیشه كرد ك زه‌مانه‌تیگه ئه‌را سه‌ركه‌فتن رووژنامه‌گه‌رى ئستقصائى و جه‌خت له وجوود رژیمیگ سیاسى دیموكراسى په‌رله‌مانى فره‌یى و ئازادى رووژنامه‌گه‌رى كرد وه‌گشت لایه‌نه‌یل دوینریاگ و ژنه‌فیاگ و خوه‌نریاگ و باسیش له وجوود ئه‌و ده‌زگایه‌یل ره‌ساننیشه كرد ك سه‌ر وه حزبه‌یل سیاسى و ئه‌و ده‌زگایه‌یل چه‌ودیرى و دادوه‌رى و به‌شداریكردنه‌یلیشه كرد له ریككه‌فتنه‌یل ناوده‌وڵه‌تى و بیجگه ده‌زگایه‌یل كوومه‌ڵگاى مه‌ده‌نى ره‌ساننكار تایبه‌ت.\nیاسین، له‌باوه‌ت ئه‌و روى وه‌ڕوى بوینه‌یلیشه ك تیه‌یده تویش رووژنامه‌گه‌رى ئستقصائى، ئشاره‌ت وه وجوود به‌شه‌به‌شى و ته‌وافقات سیاسى و نه‌وین ئۆپۆزسیۆن سیاسى په‌رله‌مانى و نه‌وین هوشیارى له‌لاى ده‌زگایه‌یل حكوومى كرد وه ئه‌وه‌ك گرینگى نیه‌نه ئى جووره رووژنامه‌گه‌رییگ و نه‌خش یا ده‌ورى له په‌ره‌داین و ئه‌رك خاسى له‌وه‌رچه‌و ناگرن.\nله هه‌مان وه‌خت باس له‌وه‌یش ك رووژنامه‌گه‌رى ئستقصائى تویش نه‌وین راپۆرته‌یل ساڵانه‌ى جیوه‌جیكردن ده‌زگایه‌یل حكوومى تیه‌ید وه شیوه‌یگ گشتى له‌وه‌ر خاتر تاریف جیوه‌جیكردن پلان و به‌رنامه‌و ریژه‌ى جیوه‌جیكردن كاره‌یل، یه‌یش بیجگه نه‌وین رووژنامه‌ى تایبه‌ت ئه‌را ئى مه‌سه‌له‌و نه‌وین ده‌زگایه‌یل مه‌شقده‌ر تایبه‌ت له‌ى جووره رووژنامه‌گه‌ریه.\nوه‌ل ئه‌وه‌یشا ئشاره‌ت وه هه‌وه‌جه‌یل روونامه‌گه‌ر ئستقصائى سه‌ركه‌فتگ كرد وه گووره‌ى ریكخستن به‌ڵگه‌و گرده‌وكردن و خوه‌ندنه‌وه‌ى و ریكخستن مه‌له‌فه‌یل و كۆپیكردنیان و له‌یه‌كه‌وداینیان وه دقه‌ته‌و.\nیاسین وه باسكردن بڕیگ له‌په‌یمانه‌سازى گرینگ كووتایى وه باوه‌ته‌گه‌ى هاورد له‌باوه‌ت بڵاوه‌وكردن زانیارى و له‌وانه‌یش به‌ڵگه‌ییكردن زانیارى و چه‌ودیریكردن دقه‌ت و ئاشكراكردنى وه‌ل حورمه‌تگرتن تایبه‌تمه‌ندى ژیان هاووڵاتیه‌یل و حورمه‌تگرتن دین و باوه‌ڕه‌یل و دروس نه‌كردن تون و تیژى و ره‌گه‌زى و خوسه‌و كینه‌ت و دویرگرتن له بڵاوكردنه‌وه‌ى ره‌سمه‌یل ناوه‌جى و قسه‌یل ناپوخت و مقه‌یه‌تیكردن له سه‌رچه‌وه‌ى زانیاریه‌یل.


کەلتوور – پەڕە 53 – Knwe.org\nسەرەکی » کەلتوور (پەڕە 53)\n24/07/2018\tئاراستە, کەلتوور\nیازدەیەم، ئەحمەد پاشای یەكەم (1762-1778) عومەر ئیسماعیل مارف ئەحمەد بەگ كوڕی (خالد پاشای یەكەم1729-1743ز)ی كوڕی (تەیموور خان بەگ1698-1703ز)ی كوڕی (فەقێ ئەحمەدی دارەشمانە1610-1660ز) بووە، باوكی برایم پاشای بنیادنەری شاری سلێمانی بووە و لەگەڵ مەحموود پاشای باوكی ئەورەحمان پاشا لەیەك دایك بوون. كاتێك (عەلی پاشای یەكەم1762-1764ز) كە بە (عەلی پاشای عەجەمی) ناسراوە، بووە بە والی بەغدا، یەكەم كاری داواكردنی باجی كەڵەكەبووەی (12) ...\nزەردەشت وەها دووا\nلەدووتوێی 641لاپەڕەدا کتێبی (زەردەشت وەها دووا) کەوتە بەردەستی خوێنەرانی. کتێبەکە نووسینی فریدریش نیچە-یەو ئازاد بەرزنجی پێشەکی بۆ نووسیووەو کردویەتی بەکوردی و یەکێکی ترە لەبەرهەمەکانی ناوەندی رۆشنبیریی و هونەریی ئەندێشە. لەبەشێکی کتێبەکەدا هاتووە: کەم دەیلەسوف هەیە لەمێژووی هزری فەلسەفیدا هێندەی فریدریش نیچە فەلسەفەو بیروبۆچوونەکانی بووبنە مایەی بەدحاڵیبوون و لێکدانەوەی هەڵە، کەم فەیلەسوفیش هەیە هێندەی ئەو کاریگەریی لەسەر رێبازو تەوژمە فیکری و ...\nفەرهەنگی پێناسەکانی رێکخراوی فڕینی شارستانی نێودەوڵەتی\nلەدووتوێی 496لاپەڕەدا کتێبی (فەرهەنگی پێناسەکانی رێکخراوی فڕینی شارستانی نێودەوڵەتی) کە لەنووسینی ئەندازیار (طاهر عەبدوڵڵا قادر)ە، کەوتە بەردەستی خوێنەرانی. لەبەشێکی کتێبەکەدا هاتووە: لەدێرزەمانەوە مرۆڤ بیری لەفڕین کردۆتەوە. هەر نەتەوەیەک لەسەر ئەم زەوییە پانوبەرینە خوازیاربووە رۆژێک لەڕۆژانی (حەواکەوێت). واتە ئاسمان تەیبکات و چێژ لەسروشتی جوانی ئەم دنیا بەرفراوانە وەربگرێت و بزانێت پەروەردگار ئەم هەموو بوونەوەرەی چۆن بۆ خزمەتی مرۆڤ دروستکردووە. ئەم ئەستێرەیەی ...\nکۆڕێکی ئەدەبی بۆ مه‌لیكه میزان\nلەچوارچیوەی ئەو چالاکییە ئەدەبییانەی لەسلێمانی بەڕێوەدەچن، بنكه‌ی رووناكبیری گه‌لاوێژ كۆڕێكی ئه‌ده‌بی بۆ ژنه شاعیری ئه‌مازیغی- مه‌غریبی (مه‌لیكه میزان) سازده‌كات. كۆڕه‌كه سەعات 10.30ی سەرلەبەیانی ئەمڕۆ دووشه‌ممه 23/7/2018 له‌هۆڵی دیلۆگ-ی ناوه‌ندی رۆشنگه‌ریی چاودێر سازده‌كرێت. 24 جار بینراوە\nهه‌ڵدانه‌وه‌ی لاپه‌ڕه‌كانی مێژوو له رێگه‌ی مانشێته‌كانه‌وه\nدلاوه‌ر عوسمان *خوێندنه‌وه‌ی كتێب : دلاوه‌ر عوسمان *ناوی كتێب : مانشێته مه‌زنه‌كان ئه‌لبوومی رۆژگاری مانشێتی كاغه‌زی *پێشه‌كی و ئاماده‌كردنی : ستران عه‌بدولڵا *قه‌باره‌ی كتێب : (23×29سم) – ژماره‌ی لاپه‌ڕه : (244) *تیراژ : (1000) دانه *چاپی یه‌كه‌م – 2018 *چاپخانه : كارۆ *له بڵاوكراوه‌كانی لقی سلێمانی سه‌ندیكای رۆژنامه‌نووسانی كوردستان ,پڕۆژه‌ی بۆردی پایته‌ختی رۆشنبیری له كاری رۆژنامه‌گه‌رییدا ناونیشانی سه‌ره‌كی یاخود مانشێت ...\nالقضیة الکردیة فى العلاقات الترکیة-الایرانیة 1918-1939\nلەدوتووێی 334لاپەڕەدا کتێبی (القضیة الکردیة فى العلاقات الترکیة – الایرانیة 1918 – 1939) کە یەکێکی ترە لەبڵاوکراوەکانی سەنتەری لێکۆڵینەوەی ستراتجی کەوتە بەردەستی خوێنەرانی. ئەم کتێبە گۆران سەلام محەمەد نووسیوێتی و لەپێشەکیی کتێبەکەدا هاتووە: ئەم لێکۆڵینەوەیە دەربارەی مەسەلەی کوردو پەیوەندییەکانی تورکیاو ئێرانە لەساڵانی 1918 هەتا 1939. 10 جار بینراوە\nراسپاردەكانی كۆنفرانسی لێكۆڵینەوەی بەراوردكاری نێوان زمانی كوردی و زمانی عەرەبی\nدوای دوو رۆژ لە بەڕێوەچوونی، لیژنەی زانستی كۆنفرانسی نێودەوڵەتی لێكۆڵینەوەی بەراوردكاری نێوان زمانی كوردی و زمانی عەرەبی، راسپاردەكانی كۆنفرانسەكەی راگەیاند كە لە حەوت خاڵ پێكهاتبوون. بەپێی راگەیەنراوی كۆنفرانسەكە، دوای خوێندنەوەی توێژینەوەكان‌و گفتوگۆكردن لەسەریان، لەڕۆژانی 15 -16 /7 كۆمەڵێك راسپاردە گەڵاڵەبوون كە بریتین لەمانە: 1- كاركردن بۆ ئەوەی ئەم كۆنفرانسە ببێتە نەریتێكی ساڵانەو جیهانی لەڕێگەی داواكردن لە توێژەرانی دەرەوەو ناوەوەی عیراق ...\nبەکەمالییەکانەوە،لەبەڵگەنامە نهێنییە تورکییەکاندا\nلەدووتوێی 251لاپەڕەدا بەرگی دووەمی کتێبی (مێژووی پەیوەندییەکانی شۆڕشی شێخ مەحمود، بەکەمالییەکانەوە، لەبەڵگەنامە نهێنییە تورکییەکاندا) چاپ و بڵاوکرایەوە. ئەم کتێبە کەمال نوری مەعروف نووسیوێتی و ساخکردنەوەی بۆ کردووەو مەحمود حەفیدزادە پێشەکی بۆ نووسیووە. لەبەشێکی کتێبەکەدا هاتووە: ئەو بەڵگانەی لەم بەرگەدا دەیخەینەڕوو، بەشێکن لەو مێژووە تاڵەی رۆژگارەکانی سەرەتای سەدەی بیست، کە چۆن دەستەڵاتدارانی بریتانیا پشتی کردە کوردو دژی مافەکانی ئاگرو ئاسنی بەکارهێناو ...\n17/07/2018\tکەلتوور, مانشێت\nراگەیاندنی وەزارەت و كوردستانی نوێ دوێنێ 15ی 7ی 2018، بەچاودێری‌و ئامادەبوونی د.یوسف گۆران وەزیری خوێندنی باڵاو توێژینەوەی زانستی، هەردوو (زانكۆی سلێمانی/ كۆلێژی زمان – بەشی زمانی كوردی)و (زانكۆی بەغداد/ كۆلێژی پەروەردەی ئیبن روشد – بەشی زمانی كوردی)، كۆنفرانسی زانستی نێودەوڵەتی هاوبەشی نێوان هەردوو زانكۆ بەدروشمی (توێژینەوەی بەراوردكاری لە‌نێوان زمانی كوردی‌و زمانی عەرەبیدا) بەڕێوەچوو. لەكۆنفرانسەكەدا كە ماوەی دوو رۆژ دەخایەنێت‌و 30 ...\nلاپەرە 53 لە 71« سەرەتا...304050«5152535455\t»\t6070...کۆتا »


كۆشكی سپی له چاوه‌ڕوانی رێكه‌وتنی نێوان ئیسرائیل و ئیمارات دا\n1/9/2020 - 09:32\nرۆژی یه‌كشه‌ممه، رێكه‌وتی 30ی مانگی 8، جارێد كۆشنه‌ر ڕاوێژكاری پله‌به‌رزی سه‌رۆك تره‌مپ، هاورێ له‌گه‌ڵ سه‌ۆرك وه‌زیرانی ئیسرائیل، له كۆنگره‌یه‌كی رۆژنامه‌وانی دا، ئاشكرای كرد كه بوار ره‌خساوه بۆ ئه‌وه‌ی ووڵاتانی دیكه‌ی عه‌ره‌بی، هاوچه‌شنی ئیماراتی یه‌كگرتووی عه‌ره‌بی، له‌گه‌ڵ ئیسرائیل رێكه‌وتن ئه‌نجام بده‌ن.\nتاكوو ئێستا، میسرو شانشینی ئوردون، دوو وڵاتی عه‌ره‌بی بوون به شێوه‌ی ئاشكرا پەیوەندی دیپلۆماسییان لەگەڵ وڵاتی ئیسرائیل دا هه‌بوو.\nكوشنەر لە قسه‌كانی دا باسی له‌وه كرد رێكه‌وتنی نێوان ئیمارات و ئیسرائیل ده‌سكه‌وتێكی دیرۆكیه‌و له پێناوی ئاشتیدایه و ئاكامه‌كه‌ی ده‌بێته بوژانه‌وه‌ی ئابوری، خولقاندنی ده‌رفه‌تی كار، سه‌قامگیری ئاسایش و دینیش دێنێته ئاراوه.\nلێدوانه‌كه‌ی كۆشنه‌ر له كاتێكدایه، بۆ یه‌كه‌مین جاره وه‌ڤدێكی فه‌رمیی ئێسرائیل بۆ ئاسایی کردنەوەی پەیوەندییەکانی نێوان هەر دوو وڵات، چۆته ئه‌بوزه‌بی.\nهه‌روه‌ها رۆژێك به‌ر له چۆنی شانده‌كه‌ش، ئه‌بوزه‌بی كۆی كۆتوبه‌نده‌كانی دژ به ئورشه‌لیم هه‌ڵوه‌شانده‌وه.\nهه‌فته‌ی ڕابردوو سەرۆک وەزیرانی ئیسڕائیل بنیامین ناتانیاهو، لە بەیاننامەیەکدا ئاشكرای كرد، "جارێد کوشنەر راوێژکاری سەرۆک تره‌مپ، هه‌روه‌ها نوێنەری ئەمەریکا بۆ ڕۆژهەڵاتی نێوەڕاست، هاوڕێ له‌گه‌ڵ ئەیڤی بێرکۆڤیچ وێڕای شاندەکەی ئیسڕائیل کە راوێژکاری ئاسایشی نیشتمانی ئیسڕائیل موئیر بن شبات سه‌رۆكایه‌تی دەکات، ده‌چنه ئه‌بوزه‌بی."\nرۆژی 13-8-2020، دۆناڵد ترەمپ سەرۆکی ئەمه‌ریکا، ئاشكرای كرد، محەمەد بن زاید شازادەی جێنشینی ئەبوزەبی و بنیامین نەتەنیاهو، سەرۆک وەزیرانی ئیسرائیل، لەسەر ئاساییکردنەوەی پەیوەندییەکانی ئیسرائیل و ئیمارات رێككه‌وتوون.\nئه‌م هه‌واڵه له ئاستی ناوچه‌كه و جیهان كاردانه‌وه‌ی لێكه‌وته‌وه‌و هاوسۆز و دژبه‌رانی زۆر زوو ده‌ركه‌وتن.\nله چوارچێوه‌ی ئه‌م هه‌نگاوه مێژووییه‌ی ئه‌مه‌ریكا بۆ ئاساییكردنه‌وه‌ی په‌یوه‌ندییه‌كانی نێوان ئه‌و دوو وڵاته‌ی رۆژهه‌ڵاتی ناوه‌راست، رۆژی یه‌كشه‌ممه‌ی حه‌وتووی ڕابردوو، مایک پۆمپێیۆ، وەزیری دەرەوەی ئەمه‌ریکا، به گه‌شتێكی دیپلۆماسی چوه وڵاتانی ئیسرائیل، بەحرێن، ئیمارات لە رۆژهەڵاتی ناوەڕاست، هه‌روه‌ها سوودان لە باکووری رۆژهەڵاتی ئەفریقا.\nرێگریكردن له فراوانخوازی هەژموونی ئێران، ئاساییکردنەوەی پەیوەندیی وڵاتانی عەرەبی لەگەڵ ئیسرائیل و په‌ره‌پێدان به پرسی ئابووری ئه‌و وڵاتانه له‌گه‌ڵ ئەمه‌ریکاو ئیسرائیل، ناوه‌ڕۆكی ته‌وه‌ره سەرەکییه‌كانی کۆبوونەوەکانی مایک پۆمپیۆ لەگەڵ ڕێبه‌رانی ئەو وڵاتانه بوه. چاوه‌ڕوان ده‌كرێ، له واشنگتن، له داهاتوویه‌كی نزیكدا، رێكه‌وتنی به‌رفراوانی نێوان ئێسرائیل و ئیمارات به فه‌رمیی له كۆشكی سپی، واژۆ بكرێ.


وه‌زیری ته‌ندروستی په‌یامێكی له‌باره‌ی تای خوێنبه‌ربون بڵاوكرده‌وه\n09:37 - 18/05/2022\nوه‌زیری ته‌ندروستی حكومه‌تی هه‌رێمی كوردستان له‌په‌یامێكدا له‌باره‌ی په‌تای خوێنبه‌ربون رایگه‌یاند، " بۆ كۆنتڕۆڵكردنی په‌تای خوێنبه‌ربون ڕێكاری هاوبه‌شی تیمه‌كانی ڤێتێرنه‌ری و تیمه‌كانی چاودێری ته‌ندروستی شوێنه‌گشتیه‌كانه، تكا له به‌رپرسانی یه‌كه ئیداریه‌كان ده‌كه‌ین زیاتر چاودێری شوێنه نافه‌رمیه‌كانی سه‌ربڕینی ئاژه‌ڵ بكه‌ن و ڕێگری له سه‌رپێچی سه‌ربڕین و فڕۆشتنی گۆشت و ئاژه‌ڵان نافه‌رمی بكه‌ن".\nد. سامان به‌رزنجی وه‌زیری ته‌ندروستی هه‌رێم له‌په‌یامێكدا بڵاویكرده‌وه، په‌تای خوێنبه‌ربون (حمی النزفی) Haemorrhagic Fever نه‌خۆشیه‌كی نوێ نیه، نه‌خۆشیه‌كی هاوبه‌شی نێوان ئاژه‌ڵ و مرۆڤه و ده‌گوازرێته‌وه، به یه‌كێك له نه‌خۆشیه مه‌ترسیداره‌كان داده‌نرێت به‌هۆی زۆری ڕێژه‌ی په‌ككه‌وتن و مردن له‌نێو توشبواندا، بۆ كۆنتڕۆڵكردن و ڕێگه‌گرتن له توشبون و بڵاوبونه‌وه و ته‌شه‌نه‌كردن، وه‌زاره‌تی ته‌ندروستی چه‌ندین ڕێكاری ده‌ستپێكردوه بۆ پاراستنی هاوڵاتیان".\nڕێژه و ژماره‌ی توشبوان ده‌وه‌ستێته سه‌ر به‌رنامه‌ی دۆزینه‌وه‌ی حاڵه‌ته‌كان\nراشیگه‌یاندوه، "ڕێژه و ژماره‌ی توشبوان ده‌وه‌ستێته سه‌ر به‌رنامه‌ی دۆزینه‌وه‌ی حاڵه‌ته‌كان (surveillance رصد الوبائی) له‌لایه‌ن تیمه‌كانی ته‌ندروستی كه به قۆناغێكی گرنگی كۆنتڕۆڵكردن داده‌نرێت و ڕۆژانه ئه‌م پڕۆسه‌یه ئه‌نجام ده‌درێت و گومانلێكراوان ده‌دۆزرێنه‌وه و نمونه‌ی پشكنین وه‌رده‌گیرێت، دوای پشكنینی تاقیگه‌یی و دڵنیابونه‌وه و پشتڕاستكردنه‌وه‌ی ڕاده‌گه‌یه‌نرێت".\nحاڵه‌تێكی دیكه‌ی گومانلێكراوی دانیشتوی شه‌نگال له‌شاری زاخۆ به‌سه‌ره‌تایی ده‌ستنیشانكراوه\nئاشكراشیكردوه، "حاڵه‌تێكی دیكه‌ی گومانلێكراوی دانیشتوی شه‌نگال له‌شاری زاخۆ به‌سه‌ره‌تایی ده‌ستنیشانكراوه و ڕه‌وانه‌ی شاری دهۆك كراوه، به‌هۆی بونی پێشینه‌ی سه‌ربڕینی ئاژه‌ڵ و نیشانه‌كانی خوێنبه‌ربون له نه‌خۆشخانه خه‌وێندراوه، تا ئێستا و تا ڕاده‌یه‌ك باری ته‌ندروستی جێگیره و چاره‌سه‌ركردنی به‌رده‌وامه، وێڕای بونی حاڵه‌تێكی پشتڕاستكراوه‌ی پێشوی شاری هه‌ولێر كه دوای وه‌رگرتنی چاره‌سه‌ری ته‌واو و ڕێكاری پێویست ڕه‌وانه‌ی ماڵه‌وه كراوه".\nكاری ئێستای زۆر گرنگ ڕێكاری هاوبه‌شی تیمه‌كانی ڤێتێرنه‌ری و تیمه‌كانی چاودێری ته‌ندروستی شوێنه‌گشتیه‌كانه\nد. سامان به‌رزنجی باسی له‌وه‌شكردوه، "كاری ئێستای زۆر گرنگ ڕێكاری هاوبه‌شی تیمه‌كانی ڤێتێرنه‌ری و تیمه‌كانی چاودێری ته‌ندروستی شوێنه‌گشتیه‌كانه، تكا له به‌رپرسانی یه‌كه ئیداریه‌كانی سه‌رجه‌م پارێزگا و قه‌زا و ناحیه و كۆمه‌ڵگه‌كانی نیشته‌جێبون ده‌كه‌ین چاوكراوه‌تر و زیاتر چاودێری شوێنه نافه‌رمیه‌كانی سه‌ربڕینی ئاژه‌ڵ بكه‌ن و ڕێگری له سه‌رپێچی سه‌ربڕین و فڕۆشتنی گۆشت و ئاژه‌ڵان نافه‌رمی بكه‌ن".


ماكرۆن چاوی بە شاندێكی (هەسەدە) كەوت فەرەنسا هاوكاریی پێشكەش بە ڕۆئاوای كوردستان دەكات – تۆڕی میدیایی خەڵک\n2019/04/19 - 6:29 PM\nلە پاریسی پایتەخت، سەرۆكی فەرەنسا پێشوازی لە شاندێكی ئەنجومەنی سوریای دیموكرات، باڵی سیاسی هێزەكانی سوریای دیموكرات (هەسەدە)، دەكات.\nلەو بارەیەوە سەرچاوەیەك بە (RT)ی ڕوسی ڕاگەیاندووە، شاندەكە لەگەڵ ئیمانوێل ماكرۆن سەرۆكی فەرەنسا، گفتوگۆیان لەبارەی بەردەوامبوون لەسەر بەگژداچوونەوەی داعش و شانە نوستووەكانی، و پشتیوانی لە سەقامگیری ناوچەكە لەڕێی پێشكەشكردنی كۆمەكی مرۆیی، و بەشداریی لە پرۆسەی سیاسی، كردووە.\nلای خۆیەوە كۆشكی ئیلیزێ، لە بەیاننامەیەكدا ڕایگەیاندووە”ئەمڕۆ هەینی، ئیمانوێل ماكرۆن سەرۆكی سەرۆكی فەرەنسا، پێشوازی لە شاندێكی هێزەكانی سوریای دیموكرات كردووە كە ڕۆڵی سەرەكییان هەبوو لە شەڕەكانی دژ بە داعش و یارمەتیدانی هاوپەیمانی نێودەوڵەتی، بە تایبەت لە شەڕی كۆتایی لە باهۆزی دوایین مۆڵگەی ڕێكخراوەكە لە باكووری خۆرهەڵاتی سوریا”.\nهەر لە بەیاننامەكەدا هاتووە”پشتیوانی كاریگەریی فەرەنسا بۆ ئەو هێزە بەردەوام دەبێت لە جەنگی دژ بە داعش كە تائێستاش هەڕەشەیە بۆسەر ئاسایشی كۆمەڵ، بە تایبەت لە بواری ئیدارە و ڕەوشی زیندانییە تیرۆریستەكان و خێزانەكانیان”.\nماكرۆن، ئاماژەی بە بایەخی تایبەتی فەرەنسا كردووە بە سەقامگیری ناوچەكانی باكووری خۆرهەڵاتی سوریا، یارمەتییەكی داراییشی بۆ”دابینكردنی پێداویستییە مرۆییەكان و فەراهەمكردنی سەقامگیری لە ڕەوشی ئابوری و كۆمەڵایەتی شارەكان لە سوریا، ڕاگەیاندووە”.\nهەر لەو چوارچێوەیەدا، ماكرۆن جەختی لەسەر گرنگی پاراستنی ئاسایشی توركیا و هێوركردنەوەی تەنگژەكان بەدرێژایی سنوری توركیا و سوریا، كردۆتەوە.\nئیمانوێل ماكرۆنداعشرۆژئاواى كوردستانسورياى ديموكراتفەرەنسا\nهەفتەی داهاتوو ئەم وەزارەت و دەستانە موچە وەردەگرن\nبەوێنە، ئۆپەراسیۆنێكی گەورە لەدژی داعش لە ئەنبار ئەنجام دەدرێت


دوای نزیکەی نیو سەدە، کردنەوەی یەکەم هۆڵی سینەما لە عەرەبستانی سعودیە » DidiMn\nسەرەتا / سینەما/هەواڵ / دوای نزیکەی نیو سەدە، کردنەوەی یەکەم هۆڵی سینەما لە عەرەبستانی سعودیە\nدیدی من – بی بی سیی عەرەبی\nدوای ئەوەی بۆ ماوەی زیاتر لە 35 ساڵە حکومەتی عەرەبستانی سعودیە بە بڕیارێك کردنەوەی هەر هۆڵێکی سینەمای قەدەغە کرد، ڕۆژی 13\_12\_2017 وەزارەتی ڕۆشنبیریی عەرەبستانی سعودیە ڕای گەیاند کە لە سەرەتای ساڵی 2018وە رێگە دەدات بە دروستکردن و کردنەوەی هۆڵەکانی سینەما، دوای ئەوەی دروستکردن و کردنەوە و هەموو چالاکییەکی سینەمایی لەو وڵاتەدا قەدەغە بوو لە ماوەی سێ دەیەی ڕابردوودا.\nوەزارەتەکە ئەوەشی ڕاگەیاند کە لە ڕۆژی دەرکردنی بڕیارەکەوە دەست دەکات بە پێدانی مۆڵەت بە کردنەوەی هۆڵەکانی سینەما و کردنەوەی یەکەم هۆڵی سینەماش لە مانگی 3ی ساڵی داهاتوودا دەبێت.\nئەمە و لە کاتێکدا لە حەفتاکانی سەدەی ڕابردوودا چەندان هۆڵی سینەما لە سعودیە هەبوون، بەڵام پیاوانی ئایینی دەسەڵاتدارانی ئەو وڵاتەیان ڕازی کرد بە قەدەغەکردنی سینەما.\nوەزیری ڕۆشنبیری، عەواد عەواد، ڕای گەیاند کە ئەم بڕیارە دەبێتە خاڵێکی وەرچەرخان لە گەشەی ئابووریی سعودیەدا.\nجگە لە قەدەغەکردنی سینەما، لە عەرەبستانی سعودیە چەندان ساڵە هیچ چالاکییەکی هونەریی تری بە خۆیەوە نەبینیوە، بەڵام لەم دواییانەدا بۆ یەکەم جار و دوای چەندان ساڵ ئاهەنگێکی موزیك لەو وڵاتە لە ڕۆژی نیشتیمانیدا ساز کرا، کە دیسان بۆ یەکەم جار ژنان و پیاوان پێکەوە لە هۆڵێکدا بوون و موزیکی ڕۆژئاوایی پێشکەش کرا و خەڵکیش لەسەر شەقامەکان سەمایان دەکرد.\nCinema, Saudi Arabia,